Minat Geografi Dan Sejarah Dorong Saya Travel Ke 70 Negara Pada Umur 23 Tahun

Sejak dari kecil saya suka melihat peta. Sewaktu sekolah rendah, saya suka melukis peta Malaysia dan mula melihat peta dunia. Masuk sahaja sekolah menengah, saya sudah menghafal negara-negara di dunia.

Antara permainan kegemaran saya dengan kawan-kawan ialah bermain sebut negara berdasarkan huruf. Letak tangan di lantai dan kira jari menggunakan huruf. Contoh kalau kiraan terakhir ialah huruf J, jadi semua orang perlu menyebut nama negara bermula daripada huruf J. Japan, Jamaica, Jordan, Jerman.

Matapelajaran kegemaran ketika sekolah rendah selepas Matematik, pastinya Kajian Tempatan. Saya mula menghafal tarikh-tarikh penting dalam sejarah.

Kalau sejarah Malaysia, bermula dari kedatangan Parameswara, penjajahan Portugis, Belanda, British dan Jepun, seterusnya hinggalah Tanah Melayu mencapai kemerdekan. Masuk sekolah menengah, pelajaran lebih terperinci dengan matapelajaran Sejarah dan Geografi.

Tidak cukup setakat itu, saya mula membeli buku-buku berkaitan Geografi dan Sejarah. Di rumah saya terdapat perpustakaan mini. Sebelum sekolah menengah, boleh dikatakan semua buku merupakan pembelian dan simpanan ayah saya.

Ketika sekolah menengah, saya mula mengisi buku-buku baru di perpustakaan tersebut. Sekarang, buku saya lebih banyak berbanding buku kepunyaan ayah saya. Malah sebahagiannya tidak lagi muat kerana ruang sudah penuh.

Antara buku paling banyak saya simpan ialah buku berkenaan pengembaraan di luar negara. Judul-judul seperti Lonely Planet, Fodor, Culture Shock semuanya saya mula beli sejak sekolah menengah.

Bayangkan sewaktu tingkatan 1, saya mula berkhayal untuk terbang jauh. Bak kata orang, berangan itu percuma. Ditambah dengan siri buku ‘501 Interesting Places To Go Before You Die’, saya semakin tinggi berkhayal.

Sewaktu sekolah rendah dan menengah, saya berkesempatan pergi ke beberapa buah negara bersama keluarga. Antaranya Amerika Syarikat, Korea Selatan dan Australia.

Ketika di kolej pula, Alhamdulillah saya diberikan rezeki untuk menunaikan umrah serta ziarah ke Yaman bersama keluarga.

Selepas tamat kolej selama setahun setengah, saya melanjutkan pelajaran di Mesir. Bermula detik ini saya merasakan dunia semakin dekat untuk saya tawan.

Namun selesai tahun pertama pengajian, saya hanya duduk di Mesir. Saya kira ini masih fasa berkhayal dan bermimpi dengan buku-buku yang telah saya beli.

Pada suatu hari, saya tidak sengaja membelek harga tiket kapal terbang ke Eropah. Ditakdirkan Allah, saya temui tiket murah ke Milan, Itali dari Mesir.

Secara spontan saya memang sudah fikir untuk beli. Tetapi ada perkara yang menghantui fikiran saya. Hendak pergi dengan siapa? Sejujurnya saya tidak berani lagi untuk mengembara solo disebabkan ini baru kali pertama saya berhasrat untuk mengembara bukan bersama keluarga.

Hendak dijadikan cerita, 2 sahabat saya bersetuju untuk ikut bersama. Lantas kami terus membeli tiket untuk mengelakkan harga tiket semakin mahal. Selepas membeli tiket, saya beritahu ibu bapa saya. Mereka tidak menentang.

Disebabkan ibu bapa saya dahulu rajin berjalan, mungkin mereka faham apatah lagi melihat kecenderungan saya untuk melihat dunia. Mereka siap menanggung perjalanan saya kali ini.

Baca: 20 Seni Bergelandangan Di Lapangan Terbang Sewaktu Anda Sedang Travel

Pengembaraan pertama kali ini saya berkelana selama 16 hari di 5 buah negara. Itali, Belgium, Belanda, England dan Perancis. Kami cuba meminimakan perbelanjaan sehingga ada sekali kami hanya berjalan kaki dari lapangan terbang.

Pengalaman berjalan kaki hampir 15km dengan menggalas hampir 20kg backpack di Milan pastinya tidak akan dilupakan. Di England pula kami hanya menumpang di rumah kawan dan kebanyakan waktu, mereka menjamu kami makan. Alhamdulillah.

4 bulan kemudian ketika musim sejuk pula, saya menyertai misi menghantar bantuan kepada pelarian Syria di Jordan. Sewaktu ini saya mula mempelajari dunia sukarelawan.

Usai program, saya membuat keputusan drastik untuk terbang terus ke London. Maka bermulalah pengembaraan solo pertama saya menawan semua negara dalam United Kingdom.

Sebelum pulang ke Mesir, saya singgah beberapa hari di bumi Istanbul. Semuanya disebabkan kegilaan saya pada waktu itu untuk mendalami sejarah Empayar Uthmaniyah.

Sejak itu, setiap kali cuti musim sejuk dan panas, saya ambil peluang untuk mengembara. Walaupun ibu bapa saya tidak memberikan wang untuk mengembara, saya mengambil inisiatif sendiri untuk mendapatkan duit dan juga menyimpan duit belanja.

70 buah negara telah saya jejaki setakat ini. Bermacam-macam ilmu saya pelajari terutamanya ilmu sejarah dan geografi. Atau lebih tepat lagi, ilmu sejarah dan geografi itu yang membawa saya mengembara.

Walaupun saya terpaksa mengorbankan banyak masa, tenaga dan wang, bagi saya itu semua merupakan pelaburan bernilai buat diri sendiri. Hari ini saya memperoleh ilmu yang lebih luas. Ilmu yang tiada dalam buku.

Kalau dulu saya belajar tentang kegemilangan Kerajaan Islam Sepanyol, hari ini saya melihat sendiri al-hambra yang menjadi simbol kegemilangan Empayar Abbasiyah di Granada, Sepanyol.

Kalau dulu saya hanya baca tentang perang dunia kedua, hari ini saya sendiri telah sampai ke Bandar Berlin dan Warsaw yang merupakan antara bandar yang terjejas teruk ketika peperangan tersebut.

Malah saya sendiri telah melihat kesan-kesan peninggalan perang di tengah-tengah lautan Pasifik seperti di Guam dan Saipan yang menjadi arena pertempuran antara armada tentera Amerika dan Jepun.

Tidak lupa peristiwa Holoucost di bumi Jerman dan Poland. Saya melawat muzium di sana. Malah saya sempat mengikuti ‘Jewish Walking Tour’ di bandar Warsaw yang kebanyakannya disertai oleh orang Yahudi sendiri dari seluruh pelusuk dunia.

Schongau Am Konigsee antara tarikan terpenting di daerah Berchtesgaden. Selain itu terdapat satu lagi tasik di sebelah sana yang bernama Obersee. Namun electrical boat ke sana tutup pada musim sejuk. Ni hanyalah satu dari jutaan lukisan Ilahi yang menakjubkan. Subhanallah!

Banyak lagi yang telah saya pelajari. Antaranya, sejarah Parsi di bumi Iran, sejarah Yunani di bumi Greece. Sejarah Rom di bumi Itali sehinggalah ke Jordan.

Sejarah Empayar Uthmaniyyah di Turki dan Rantau Balkan. Sejarah Soviet Union di negara-negara bekas Soviet seperti di Asia Tengah, Kaukasus juga rantau Balkan. Sejarah Dinasti Josoen di bumi Korea. Sejarah Mughal di India dan Pakistan. Tidak lupa sejarah Hindu-Buddha di Indo-Cina dan Nusantara.

Selain itu, kisah ‘genocide’ di Bosnia antara yang menarik minat saya sejak dari sekolah. Sejak kecil saya telah diperdengarkan tentang peperangan di Bosnia.

Alhamdulillah baru-baru ini saya berkesempatan melawat Bosnia. Saya sempat mendengarkan sendiri kisah-kisah tragik daripada sahabat baru Bosnia saya sendiri. Ketika pembantaian oleh tentera Serbia, mereka masih kanak-kanak.

Luka lama masih tersimpan. Di sana, saya sempat membeli beberapa buah buku sebagai bahan untuk kajian yang lebih mendalam.

Malah isu semasa seperti konflik antara Armenia dan Azerbaijan yang berkait dengan wilayah Nagorno-Karabakh juga dapat saya pelajari. Suatu kisah yang tidak mungkin difahami tanpa melihat latar sejarah.

Alhamdulillah saya sempat menziarah kedua-dua muzium yang berkaitan. Satu di Baku, Azerbaijan dan satu lagi di Yerevan, Armenia. Kedua-duanya membawa naratif yang berbeza. Kemudian, konflik India-Pakistan juga antara yang dapat saya lumat setelah tibanya di sana. Tidak lupa juga wilayah Kashmir yang sedang bergelut menuntut kemerdekaan.

Kalau dalam subjek Geografi dulu saya belajar tentang 4 musim, Alhamdulillah saya telah merasai sendiri kesemuanya. Musim luruh di Manchester, musim sejuk di Glasgow, musim bunga di Keukenhof, Lisse dan musim panas di Dubai.

Kalau dalam subjek Geografi dulu saya belajar tentang 7 benua, Alhamdulillah saya telah sampai ke lima daripada 7 benua yang ada. Cuma Amerika Selatan dan Antartika yang masih belum diberikan rezeki.

Kalau dalam subjek Geografi dulu saya belajar tentang iklim dunia yang berbeza-beza, Alhamdulillah saya dapat merasai sendiri sebahagian daripadanya.

Bermula dari kering kontang padang pasir di Timur Tengah, hinggalah pergunungan tinggi yang dingin bersalju di banjaran Alps.

Malah fenomena alam seperti aurora borealis yang terjadi hasil daripada aktiviti solar telah saya saksikan sendiri. Ketika itu juga kawasan di lingkaran Arctic menerima malam yang panjang. Malah akan sebulan tanpa cahaya matahari. Ketika saya di Tromso, Norway, saya sempat merasa 1 jam 30 minit sahaja siang.

Beku di Stockholm. Dengan suhu yang bermula awal pagi dengan -3 hinggalah -6 (malam ni sampai -8/-9). Suhu yang dingin ditemani dengan non stop light snow membuatkan jari-jemari kebas beku.

Kat dunia ni tak susah untuk kita ucap Subhanallah! Mission completed. This time I go with my friends. One day I want to bring my parents. And also my future wife.

Kenangan 4 tahun lepas di Sana’a, Yaman. Alhamdulillah saya sempat menziarahi bumi yang diberkati ini. Di sinilah bumi lahirnya para Nabi dan ulama’2 wali Allah.

Hari ini bumi ini sekali lagi dilanda fitnah dan musibah. Marilah kita sama-sama doakan agar Allah mengembalikan keamanan kepada bumi ini. Sekurang-kurangnya apabila Allah persoalkan kita di akhirat kelak, apakah yang telah kamu sumbangkan terhadap saudara2mu di Yaman?, Kita mampu menjawab dengan doa yang kita titipkan.

.اَللَّهُمَّ انْصُرْ إِخْوَانَنَا فِي بِلاَدِ اْليَمَنِ

Bagi saya, dunia inilah tempat kita belajar. Jadi mengembara melihat alam dan manusia itu juga suatu proses pembelajaran yang baik. Bukan berapa banyak negara itu yang menjadi kepuasan, sebaliknya berapa banyak pengajaran dan hikmah yang kita dapat itu yang menjadi kayu ukur.

Selain belajar menimba pengalaman, saya juga dapat merealisasikan impian yang saya pasang sejak kecil untuk mengembara satu dunia. Setiap anak muda mempunyai impian masing-masing dan inilah salah satu daripada impian saya.

Buat anda di luar sana, biar apa pun impian anda, kejarlah ia jika ia mampu buat anda menjadi seseorang yang lebih bersemangat, berpandangan jauh, berjiwa besar dan sentiasa rasa ingin maju.

Sebagai seorang pelajar perubatan yang masih belajar di universiti, saya terasa cabarannya antara tanggungjawab untuk cemerlang dalam pelajaran dan juga memenuhi impian yang saya pasang.

Namun itu bukanlah alasan bagi saya untuk memadamkan impian saya. Biar kita sukses dalam setiap apa yang kita lakukan. Amin.

Baca lagi: 3 Tahun Hidup Sebagai Nomad, Ini 22 Aplikasi Travel Yang Membantu Perjalanan Saya


Minat Menulis Akhirnya Bawa Saya Memulakan Kerjaya Di London

Secara jujurnya ramai orang menyuarakan soalan kepada aku, macam mana hendak bekerja di London, United Kingdom?

Jawapan aku, macam biasa lah. Ianya bergantung kepada rezeki masing-masing. Dan ini, aku ceritakan macam mana aku boleh berkelana di Kingsway, London.

Aku seseorang yang meminati bidang penulisan. Mungkin ini sesuatu yang menjengkelkan, (aku tahu) tapi aku mula menulis diari seawal usia 12 tahun.

Usia aku, dengan perangai diri aku yang serba nakal. Atau aku melabel diri aku sendiri sebagai black sheep among my family and friends. Hatta aku mempoyokan diri menulis diari.

Tapi aku cenderung untuk rahsiakan hasil penulisan aku dari dulu sehingga sekarang. Dan apa yang hangpa baca adalah apa yang aku rasa aku boleh pilih untuk disiarkan kepada umum.

Seawal tahun 2013 aku mula menulis. Aku cenderung untuk menulis apa yang aku rasa, dan apa yang terlintas di kepala aku. Aku mula menulis melalui website Fiverr.com.

Secara penjelasan yang mudah, Fiverr.com adalah satu website freelance untuk hang menjual servis dan produk hang. Aku ambil keputusan untuk jual servis menulis – menulis apa sahaja yang anda perlukan.

Pelanggan pertama aku melalui Fiverr.com adalah seorang askar pencen USA yang patah kakinya semasa perang di Iraq yang mintak aku menulis satu surat untuk meminta pampasan kepada kerajaan USA.

Berapa caj yang aku kenakan? Cuma 5 dollar untuk satu muka surat Microsoft Words. Aku menulis tanpa sedikitpun hirau mengenai kesalahan grammar yang mungkin aku buat.

Siapa nak judge? Aku tak peduli langsung. Tapi hang beragak-agak lah. Simple English dah cukup. Hang tak perlu menjadi J.R.R Tolkien, atau J.K Rowling untuk menjadi seorang penulis yang bagus.

Jadi diri sendiri sudah. Apa yang aku tau, aku excited dapat customer pertama, dan aku hanya nak mencuba.

Selepas tu, servis aku semakin meningkat. Aku dapat review dan feedback yang bagus daripada customer. Melalui Fiverr.com, hang akan melalui proses level Beginner, Level 1, Level 2 dan yang terakhir sekali adalah level Top Seller.

Aku berjaya naik sehingga Level 2, sebelum aku ambil keputusan untuk tak aktif lagi di Fiverr. Sampai ada customer yang letak bad feedback dah, sebab aku memang dah tak larat dah nak menulis kat Fiverr ni, sebab aku takdak masa. Hahaha!

Cuma aku nak cakap, memang ada rakyat di dunia ini termasuk orang Malaysia sendiri mencari rezeki dengan hanya menjual servis di Fiverr. Kalau hang nak cari duit lebih di Fiverr jugak, terpulang kat hang lah. Tak semestinya hang perlu jadi penulis. Be creative.

Semasa berada di Level 1, satu syarikat bernama Disignir yang berpangkalan di New York dan London hantar email, untuk menjadi freelancer writer kepada syarikat tersebut.

Syarikat ini adalah syarikat yang memberi khidmat nasihat perniagaan dan pengeluaran, dan aku antara freelancer writer syarikat tersebut bermula tahun 2014 sehingga sekarang.

Apabila aku rasa portfolio aku makin kuat, aku buka satu akaun LinkedIn. LinkedIn ni satu media sosial untuk tenaga profesional.

Sama seperti kerjaya seorang photographer, menjual servis gambar dengan menunjukkan hasil-hasil gambar dan kualiti yang diambil, begitu lah juga dengan konsep menulis.

Baca: 6 Sebab Kenapa Berhijrah Ke Luar Negara Itu Baik Untuk Aku Dan Mungkin Juga Kau

Nak tahu lebih lanjut, hangpa create dan explore sendiri. Aku lampirkan hasil-hasil kerja aku dalam akaun LinkedIn aku. Dan aku bina connections dengan bos-bos, manager-manager dan editor company-company luar terutamanya dari United Kingdom.

Kenapa aku target negara luar? Sebab aku nak cari pengalaman luar, dan aku dah give up dengan negara sendiri. Don’t get me wrong, one day I’ll be back.

Pada masa yang sama, aku gigih menulis dan terus menulis. Disebabkan aku banyak travel ke luar negara, aku ada menulis karya dan pengalaman travel aku kepada syarikat-syarikat luar. Aku senaraikan secara ringkas, jika hangpa berminat:

Travel + Leisure = membayar USD1 untuk setiap perkataan sekiranya artikel diterima
Bootsandall = USD50 untuk satu artikel
Escapees Magazine = USD150 untuk satu artikel
Great Escape Publishing = USD50 hingga USD200 untuk satu artikel
Perspective Travel Magazine = USD100 untuk satu artikel
Sunset Magazine = USD1 untuk setiap perkataan sekiranya artikel diterima

Portfolio hasil penulisan aku dikukuhkan melalui akaun LinkedIn.

Mereka berkata, pengalaman itu mendatangkan pekerjaan bukan? Jadi ini lah. Aku hidangkan pengalaman menulis dan hasil-hasil aku.

Aku tak letak transkrip U pun, cuma hanya pengalaman dan perit jerih dan minat serta passion aku dalam bidang penulisan.

Sehinggalah, GiveMeSport dibawah Sports New Media Limited menghantar satu email kepada aku, yang mengubah hidup aku dan menjadi penulis di Academy yang berpusat di London.

And the rest, is history. Aku tidak dilahirkan menjadi guru, dan aku tidak nampak diriku 10 tahun akan datang sebagai guru. Aku tinggalkan jalan perguruan, dan aku bertatih daripada kosong kepada target aku satu hari nanti, sebagai seorang editor di tanah bumi England.

Nota kaki: Aku juga ada cita-cita untuk menjalankan satu perniagaan berasaskan makanan Malaysia satu hari nanti di England. Nasi lemak mungkin? Haha. Bye.

Baca lagi: Mahu Jadi ‘Barber’ Yang Berjaya Bawa Anak Yatim Ini Berkelana Timba Pengalaman Di UK


8 Kesilapan Yang Sering Dilakukan Traveller Baru

Masih ingat waktu pertama kali anda keluar mengembara? Apa kesilapan pertama yang anda lakukan? Tak dapat dinafikan, boleh dikatakan hampir semua orang pernah melakukan kesilapan pada waktu pertama kali mengembara. Melakukan kesilapan pada ‘trip sulong’ sebenarnya bukanlah sesuatu yang teruk. Tapi, tidak belajar daripada kesilapan tu yang salah.

Dalam satu artikel yang dikeluarkan oleh laman web Australia Traveller, terdapat beberapa jenis kesilapan yang sering dilakukan traveller baru pada trip pertama. Senarai ini anda boleh jadikan sebagai panduan serta rujukan untuk trip yang akan datang nanti. Paling menarik, perasaan terlalu teruja mungkin boleh menjadi kesilapan awal.

Terlebih tempah atau ‘overbooking’ ini antara kesilapan yang biasa dilakukan oleh mereka yang nak semuanya berjalan sempurna seperti yang dirancangkan. Bermula dari tempahan hotel pada setiap destinasi yang ingin dilawati, tempahan pengangkutan, beli tiket bas, kereta api atau booking pemandu peribadi terlalu awal.

Harus diketahui, semasa travel bukan 100% seperti yang dirancangkan akan berjalan lancar. Kita juga harus bersedia dengan segala kemungkinan perubahan yang bakal berlaku. Boleh buat tempahan awal, tapi jangan tempah segalanya dari A hingga Z. Sebabnya, bila berlaku sesuatu perkara yang memaksa anda untuk mengubah perancangan, anda tidak akan rasa down. Duit pun tak membazir.

Guna khidmat travel agent tak salah. Kalau anda jenis yang nak semunya disiapkan dan cuma tinggal bawa diri, travel agent adalah pilihan yang paling tepat. Tapi sebenarnya, anda boleh gunakan khidmat travel agent hanya untuk servis-servis tertentu dan bukan sepenuhnya. Contohnya untuk permudahkan permohonan visa, tempah tiket penerbangan atau hotel yang mungkin boleh didapati pada harga lebih murah. Cara ini lebih jimat berbanding anda guna perkhidmatan travel agent 100%.

Tak semua, tapi ada sesetengah traveller ambil langkah terlalu berhati-hati 200% sehinggakan rasa semua orang tempatan tak boleh dipercayai. Mereka yang jenis ini biasanya hanya mempercayai ‘pekerja beruniform’ sahaja. Contoh, bila bertanyakan sesuatu mereka lebih cenderung untuk bertanya pada polis, pekerja di stesen kereta api, pihak hotel dan yang berkaitan sahaja.

Dari segi keselamatan mungkin bagus, tapi kalau dari segi pengalaman ‘blend with locals‘ anda ada kekurangan di situ. Orang kata, nak kenal budaya orang lain kita mesti bergaul rapat dengan mereka. Betulkan? Jadi, jangan terlalu paranoid.

Baca juga: 5 Konsep ‘Selamat’ Yang Saya Amalkan Semasa Travel Walaupun Nampak Remeh

Sebab nak semuanya berjalan lancar, ramai orang lebih suka ambil jalan paling mudah, dan mereka seperti inilah yang selalu menjadi mangsa penipuan. Untuk elak menjadi mangsa Si Scammer, perkara penting untuk anda tahu adalah buat research sebaiknya terlebih dahulu pada destinasi yang anda nak pergi nanti.

Bukan selalu dapat peluang travel ke luar negara, kalau boleh semua tempat menarik kita nak lawat. Perasaan nak lihat semua benda ni pun sejenis kesilapan semasa travel. Ada perbezaan antara ‘lihat’ dan ‘rasa’ semasa travel.

Kalau sekadar nak lihat, gambar di internet pun kita boleh tengok. Menikmati ‘rasa’ suasana di satu-satu tempat itu yang penting. Sebaiknya, ambil masa dan nikmati percutian anda puas-puas. Boleh ada wishlist, tapi jangan dikejar sangat. Enjoy baik-baik apa yang ada depan mata.

‘Travel 5 hari ke Australia dengan bajet RM1000″, biasa baca artikel macam ini? Ramai yang masih tak faham dengan perkongsian artikel sebegini. Perkongsian artikel jenis itinerari ini sebenarnya hanyalah sebagai panduan atau rujukan sahaja. Biasanya artikel-artikel sebegini lebih kepada tips semasa travel, bukan untuk ditiru 100%. Pengalaman setiap orang tak sama, tapi kita boleh ambil pengalaman orang lain untuk dijadikan rujukan.

Ini yang paling banyak terjadi. Rata-rata traveller yang saya jumpa semua berkongsi pengalaman yang sama pada waktu kali pertama mengembara iaitu bawa terlalu banyak barang. Memang susah sebenarnya nak agak barang apa yang perlu bawa, biasanya akan bawa banyak sangat pakaian sampai overpacking. Baju tak perlu bawa banyak sangat, semasa travel bukan ada masa nak tukar-tukar baju. Kena elok, satu baju pakai sampai malam.

Perkara biasa terjadi buat mereka yang pertama kali travel, mesti akan beli pelbagai jenis cenderahati nak bawa balik. Kalau boleh semua orang yang kita kenal nak beri cenderahati, itu belum lagi barang yang kawan kirim tapi tak beri duit. Sewaktu travel, sebaiknya elak terlalu banyak sangat shopping. Membazir duit dan masa. Kurangkan waktu shopping dan lebihkan waktu explore.

Ingat, peluang travel ini bukan selalu ada. Ada orang ada duit tapi tak ada masa, ada orang ada masa tapi tak ada duit. Ada orang ada masa dan ada duit tapi tak ada kesihatan yang baik. Jadi, maksimalkan peluang yang ada ini sebaik mungkin.

Terdapat banyak lagi kesilapan yang sering dilakukan traveller buat pertama kali, antara yang lain adalah abaikan kepentingan travel insuran, tak aktifkan pengeluaran debit antarabangsa dan paling tak seronok adalah tersalah pilih kawan yang boleh merosakkan mood travel.

Buat anda yang minat travel, anda boleh baca banyak lagi tip dan panduan travel yang sudah kami kongsikan sebelum ini di sini.


Minat Motosikal Dan Sentiasa Berkonvoi, Gadis Ini Pilih Jadi ‘Rider’ Penghantaran Makanan

Walaupun kerjaya penghantar makanan kebanyakannya didominasi oleh kaum lelaki namun itu tidak menghalang gadis berusia 17 tahun dari Perak ini untuk menceburi bidang tersebut.

Kisah Farah Nur Syifa Abdullah, graduan GiatMara Taiping dalam Kursus Solekan dan Terapi Kecantikan yang menjadi ‘rider’ Foodpanda baru-baru ini menjadi tumpuan selepas beberapa portal berita mula melaporkan tentangnya.

Post dekat sini sebab twitter tak akan rosakkan kualiti gambar 🥰🤘🏻 pic.twitter.com/OTMebtdZPw

Mengakui ibu-bapanya bimbang akan keselamatannya ketika bekerja, namun dia tekad untuk memilih kerjaya tersebut kerana minat yang mendalam terhadap motosikal seperti dilaporkan Harian Metro pada semalam.

“Saya memilih kerjaya penghantar makanan kerana minat dengan motosikal sejak sekolah dan mempunyai lesen motosikal pada usia 17 tahun,” jelasnya.

Malah dia sebelum ini juga pernah mengikuti konvoi bermotosikal sebelum menjadi penghantar makanan.

“Saya sering mengikuti konvoi kapcai bersama kumpulan LC Super Spirit dan kali terakhir mengikuti kembara itu pada 5 Januari lalu.

“Saya nekad menjadi penghantar makanan selepas tamat pengajian di GiatMara Taiping dalam Kursus Solekan dan Terapi Kecantikan kerana mengetahui peluang kerja terhad,” katanya.

Menurut Farah, walaupun ia bukanlah satu kebiasaan buat wanita menjadi penghantar makanan dalam kalangan pelanggan namun dia tetap menerima layanan yang sama dengan ‘rider’ lelaki yang lain.

“Walaupun saya perempuan, layanan dan cara kerja tetap sama seperti penghantar makanan lain. Saya perlu menghantar makanan kepada pelanggan dengan cepat, tidak kira cuaca panas terik atau hujan.

“Saya pernah dimarahi pelanggan kerana lambat menghantar makanan kerana waktu itu pesanan terlalu banyak,” katanya kepada Harian Metro.

Gelagat rider penghantaran makanan ini sering saja menjadi tumpuan masyarakat kita. Baca mengenai lelaki ini yang menggunakan motosikal Harley Davidson miliknya untuk menghantar makanan sebelum ini di pautan di bawah.

‘Rider’ Foodpanda Buat Pelanggan Terkejut Hantar Makanan Guna Harley Davidson

Kecewa Isu Sampah Tidak Selesai, Lelaki Ini Buat ‘Penghantaran Khas’ Ke Ibu Pejabat Foodpanda


Minat Muzik Bawa Gadis Daripada Sekolah Menengah Sains Ini Lanjutkan Pengajian Di UK

Jika dilihat secara kasar, masyarakat kita selalunya didedahkan dengan pemahaman ahli muzik adalah mereka yang kurang berpelajaran, atau tidak berpendidikan tinggi.

Namun hakikatnya ramai yang tidak tahu bahawa bidang muzik itu sendiri adalah satu bidang yang luas dan merangkumi banyak perkara.

Kali ini saya ingin perkenalkan anda dengan seorang gadis kecil molek yang baru saja kembali ke Malaysia selepas menuntut di UK selama setahun di peringkat Master dalam bidang muzik. Ikuti temubual saya bersama beliau di bawah.

Vocket: Hi Alwani. Boleh kenalkan diri dan berikan sedikit info latar belakang.

Alwani: Nama saya Amanina Alwani Binti Badaruddin, berusia 25 tahun. Pendidikan SERATAS (2004-2008), Bachelor in Music Composition UiTM Shah Alam (2009-2013), dan MSc Music for Screen (2015-2016). Masih single.

Vocket: Sejak bila minat muzik dan apakah yang mendorong Wani untuk serius mendalami bidang ini.

Alwani: Saya diperkenalkan muzik sejak seawal usia 4 tahun. Kedua ibu bapa saya adalah pemuzik. Ibu saya kini adalah seorang guru muzik di Sekolah Menengah Rapat Setia Baru Ipoh.

Manakala ayah saya pula baru sahaja meninggalkan alam pekerjaan. Beliau adalah seorang pemain violin di Kementerian Belia dan Sukan di Brunei Darussalam.

Beliau juga pernah berkhidmat sebagai pemain violin di RTM dan seorang pensyarah muzik di Uitm Shah Alam. Sedikit sebanyak, melihat karier kedua ibu bapa saya menyebabkan saya lebih  berminat untuk serius berkecimpung dalam bidang ini.

Ketika di sekolah menengah, saya telah menyertai pelbagai pertandingan dan salah satunya adalah pertandingan ‘Wind Orchestra’ di antara sekolah-sekolah berasrama penuh yang diadakan setiap pada setiap tahun.

Melalui latihan dan rutin yang agak padat, saya dapat lihat minat saya yang mendalam terhadap bidang muzik apabila saya sanggup meluangkan masa lebih di bahagian muzik berbanding subjek-subjek di sekolah.

Vocket: Wani baru saja menghabiskan pengajian di peringkat master dalam bidang muzik. Boleh terangkan dengan lebih lanjut? Berapa lama kursus ini dan nama universiti.

Alwani: Kursus yang saya ambil adalah MSc Composition for Screen (program setahun) di University of Edinburgh, Scotland.

Kursus ini fokusnya lebih kepada penghasilan muzik untuk media massa. Di sini saya belajar untuk membuat dan menggubah lagu untuk film soundtrack, background music, music for animation, games, radio, advertisement dan sebagainya.

Vocket: Setakat ini, apakah pengalaman atau pengajaran yang diperolehi dari sudut yang lain, selain dari pendidikan muzik itu sendiri?

Alwani: Terlalu banyak jika nak di kupas satu-persatu. Tetapi pada saya, dalam mendalami muzik, seseorang perlu ikhlas dalam muziknya agar maksudnya kesampaian.

Begitu juga dalam perkara lain (kehidupan). Sebagai manusia kita seharusnya ikhlas dalam menjalani kehidupan dan bukan berpura-pura hanya untuk kepentingan diri sendiri.

Selain itu, ‘komunikasi’ juga adalah satu faktor yang amat penting. Saya lihat komunikasi dalam bidang muzik terbahagi kepada beberapa sudut.

Pertama, komunikasi secara lisan. Sebagai pemuzik, kami harus bekerjasama dalam pelbagai aspek untuk mencapai muzik yang bersatu.

Selain itu, untuk mendapatkan networking dan kenalan di dalam industri, adalah lumrah bagi kami untuk meluaskan peluang empayar karier kami dengan mengenali lebih ramai orang untuk medapatkan peluang dalam industri.

Kedua adalah komunikasi menggunakan bahasa tubuh dan naluri. Sesebuah lagu mempunyai jiwanya tersendiri. Adalah penting bagi seorang pemuzik untuk memahami maksud dan perasaan lagu.

Instrumen, gubahan, atau suara (nyanyian) adalah sebagai medium yang digunakan untuk mengekspresikan lagu.

Kadang kala, apabila berlakunya sesuatu perkara yang tak diingini (terutama sewaktu konsert), seperti berlaku kesilapan sama ada ketara atau tidak; kami harus peka dan flexible/spontaneous untuk mengubah atau menyesuaikan diri dengan masalah.

Dengan menggunakan bahasa tubuh, eye-contact dan kreativiti kami, masing-masing akan memberikan isyarat untuk membaiki keadaan.

Vocket: Setakat ini dah pernah sertai mana-mana pertandingan atau menyertai mana-mana persembahan di peringkat antarabangsa?

Alwani: Alhamdulillah setakat ini saya telahpun dijemput untuk mengikuti beberapa persembahan.

Diantaranya adalah menjadi pengarah muzik bagi event ‘Colours of Malaysia’ yang telah dianjurkan oleh persatuan EMSA (Edinburgh Malaysian Student Association).

Dengan kekuatan seramai hampir 50 orang yang terdiri daripada kalangan pelajar di sini, kami telah mengetengahkan lagu-lagu berunsurkan tradisional seperti Dikir Barat.

Selain itu, saya juga telah membuat persembahan bermain alat sitar di beberapa lokasi tumpuan di sekitar Edinburgh. Antaranya, Jazz Bar Edinburgh dan Wee Red Bar dibawah kelab ‘sitar project’.

Tambahan pula, saya juga telah berkolaborasi bersama rakan komposer antarabangsa seperti dari Mesir, Scotland dan Slovenia.

Antara kolaborasi ini melibatkan hasil kerja untuk penghasilan filem, filem pendek, iklan, teater dan animasi. Saya juga telah berkerjasama dengan dengan pengarah-pelajar animasi National Bulgaria University (NBU) dan Edinburgh College of Art (ECA) bagi projek ’10x10x16′ yang telah dianjurkan oleh pihak University of Edinburgh.

Vocket: Apakah masa depan yang Wani lihat dalam bidang yang diceburi setakat ini?

Alwani: Secara amnya, terdapat banyak cabang peluang di dalam bidang muzik yang masih belum habis diterokai. Di dalam bidang ini khususnya dengan meningkatnya pengeluaran filem dan penggunaan media yang semakin aktif, permintaan juga dilihat semakin meningkat.

Sudah tentu, kami sebagai komposer diperlukan untuk mencipta latar belakang muzik (underscoring / background music) bagi sesebuah filem.

Oleh itu bagi saya terdapat peluang yang luas jika hendak dieksplore didalam bidang muzik perfileman itu sendiri.

Bukan itu sahaja, bidang pembuatan lagu bukan sahaja tertumpu pada genre ‘OST (Original Soundtrack)’, ‘Underscoring’ untuk filem-filem. Akan tetapi, skop lagu-lagu untuk ‘Gamings’, ‘Musical Theater’, iklan-iklan di TV dan Radio dan sebagainya.

Vocket: Boleh kongsikan pengalaman manis sepanjang terlibat dalam kursus ini.

Alwani: Sesungguhnya pengalaman selama setahun ini telah memberi pelbagai pengajaran dan memori manis, bukan sahaja dari segi intipati kursus itu sendiri, tetapi pengenalan saya bersama rakan-rakan sekelas yang datang dari pelbagai latar belakang dan negara!

Tidak semua di kalangan kami adalah lepasan ijazah dari bidang muzik. Walaupun mengambil Master dalam jurusan muzik, beberapa rakan saya adalah lepasan graduan bidang Engineering, Business Managemnet, Accounting dan Teater.

Walaupun begitu, setidaknya kami harus ada asas bermain alat muzik dan mahir menggunakan software dan teknologi untuk mencipta lagu sebelum memasuki diterima memasuki kursus ini.

Supaya tiada kekeliruan yang berlaku disini, saya akan terangkan bagaimana kami dipilih masuk ke Universiti ini; dan ini akan menerangkan mengapa sesetengah pelajar dari bidang bukan muzik terpilih untuk mengambil jurusan ini.

Kemasukan kami dinilai melalui 5 buah lagu (mp3 atau audiovisual) yang terdiri dari pelbagai genre dan style.

Mempunyai rakan-rakan (seramai 14 orang ahli) yang datangnya dari pelbagai negara dan latar belakang membuatkan kami mempelajari dan berkongsi pelbagai jenis muzuk dari negara masing-masing.

Itu lah yang membuatkan saya sangat seronok belajar dalam kursus ini. Antaranya, muzik-muzik yang berunsurkan Ethnic / Traditional (China, India, Japan, Arab, Egypt, French, Mexico, Slovakia, English Folk Music, dan lain-lain).

Tidak kurang juga, lagu-lagu seperti Electronic, Contemporary, Classical, dan sebagainya dapat dipelajari di sini. Selain itu, intipati kursus ini juga menarik. Ia memberikan saya pelbagai peluang untuk membuka minda saya untuk mendalami dan mengharagai perfileman muzik.

Antaranya adalah aktiviti menjadi konduktor orchestra bagi lagu ciptaan sendiri (kelas orchestration), aktiviti menonton wayang bersama pensyarah dan rakan-rakan sekelas di Film House, Edinburgh, kolaberasi menghasilkan ‘short film’ bersama pelajar-pelajar daripada universiti kami dan antarabangsa.

Vocket: Ada pengalaman kurang menyeronokkan pernah dilalui sepanjang serius belajar muzik ni?

Alwani: Saya lebih suka memanggil hal ini sebagai cabaran, dari menyatakan bahawa ianya adalah pengalaman yang kurang menyeronokkan.

Kerana di penghujungnya saya mempelajari pelbagai benda menarik dan mendapat hasil yang memuaskan. Untuk mempelajari muzik bukanlah sesuatu yang mudah. Kami perlu berlatih berjam-jam sehari untuk mempersembahkan sesuatu yang baik.

Sebagai contoh, saya pernah bermain piano sehingga pergelangan tangan tercedera dan perlu dirawat sebelum boleh bermain seperti sedia kala.

Selain itu, proses menghasilkan lagu bukan sesuatu yang mudah. Setelah selesai mencipta muzik, kami harus memlaui proses ‘recording’, ‘mixing’ dan ‘mastering’ yang menyebabkan kami harus meluangkan masa sehingga berhari-hari, minggu, mahupun bulan untuk mendapatkan kualiti yang dikehendaki.

Mungkin untuk kita mendengar lagu selama 4 minit itu adalah mudah, tapi proses menghasilkannya mampu mengambil masa 2 minggu ke 2 bulan untuk menyiapkannya (bergantung pada tahap kesukaran lagu).

Sudah tentunya laluan untuk mempelajari apa-apa bidang bukanlah mudah, lebih-lebih lagi diperingkat Master, begitu juga dengan muzik. Agak mengecewakan apabila ada yang menganggap, mengambil jurusan muzik itu sesuatu yang mudah dan hanya untuk mendapatkan populariti.

Tidak dinafikan bahawa pengaruh media massa menyebabkan karier muzik ini dilihat sebagai sesuatu yang senang dan ‘fun’. Rata-rata, apabila menanyakan tentang bidang yang saya ceburi (muzik) pasti akan membalas:

“Oohhh nak jadi penyanyi macam Siti ke?”
“Waaahhh, mesti senangkan belajar muzik?”
“Apa je yang korang belajar dalam bidang muzik?”
“Budak muzik pun kena baca buku ke untuk pandai?”
“Eh, muzik ni bukan haram ke?”
“Ada ke peluang perkerjaan dalam muzik?”
“Banyak ke gajinya?” dan sebagainya.

Agak terkilan apabila kebanyakan respons yang saya dapat banyaknya masih berunsurkan pandangan skeptikal yang agak negatif dan kurang memberansangkan.

Tidak salah, jika seseorang individu itu tidak tahu apa yang kami buat sebagai pemuzik, tapi untuk menghukum dan generalize kami seperti kami tiada masa depan adalah yang paling membuat hati ini terkesan.

Vocket: Apakah jenis peluang pekerjaan yang dapat diperolehi daripada bidang ini?

Alwani: Jika dilihat dalam bidang kursus yang saya ambil ini (film music), antara peluang pekerjaan yang biasa adalah: Music Composer, Music Editor, Orchestrator, Copyist, Music Conductor dan Music Arranger.

Seperti yang telah dimaklumkan, skop kami bukan sahaja untuk mencipta lagu bagi filem sahaja, namun lagu-lagu untuk ‘games’, ‘jingles’(Radio), ‘advertisements’, ‘pop music’, teater, dan lain-lain lagi. Secara asasnya adalah kerja di belakang tabir.

Vocket: Boleh Wani berikan sedikit pesanan buat pembaca yang meminati muzik?

Alwani: Meminati muzik tak semestinya anda harus menjadi professional dalam bidang ini. Saya tahu, ramai yang meminati bermain alat muzik dan tidak ketinggalan yang suka mendengar lagu setiap hari.

Bagi saya, saya tanamkan bahawa “Muzik itu adalah eksperesi diri”. Jika anda di luar sana, berminat bermain muzik, jangan segan dan jangan takut untuk mencuba.

Ada yang segan, takutkan salah, malu dan sebagainya. Bagi saya, muzik bukan sahaja untuk populariti tetapi untuk dan menghiburkan diri dan orang-orang sekeliling kita.

Bahkan bermain muzik untuk kepuasan diri, walaupun hanya seorang diri sudah cukup untuk membuat kita rasa gembira dan tingkatkan keyakinan diri sendiri, bak kata orang “to feel good about yourself”.

Bagi yang gemar menyanyi, jangan segan dan silu untuk cuba menyanyi di karaoke bersama rakan-rakan yang bermain alat muzik, atau bernyanyi di bilik air, haha!

Kadang kala, kita tak sedar potensi yang ada pada diri sendiri, cuma kita hanya perlu gilapkannya. Terdapat banyak juga penyanyi dan pemuzik di dalam industri kita yang sebenarnya, tidak mempunyai pendidikan formal dalam bidang muzik dan hanya berbekalkan bakat anugerah Tuhan.

Walaupun begitu, mereka masih berjaya mencipta nama dan menjadi among the best.

Bagi yang sudah ada niat untuk menjadi pemuzik, saya mengalu-alukan kehadiran anda untuk mewarnai industri muzik tanah air. Jadilah diri anda sendiri, jangan cuba meniru gaya-gaya yang telah ada di dalam pasaran kita.

Ya, mungkin teknik dan cara mereka sangat hebat, tak salah untuk meniru dan menghafal segala gaya dan skill mereka (bagus untuk membina teknikal). Tapi ingat, di dalam bidang seni, identiti diri adalah yang paling penting!

Vocket: Ada info lain yang ingin Wani di kongsikan?

Alwani: Saya berasal dari Sekolah Menengah Sains Raja Tun Azlan Shah Taiping (SERATAS), ramai yang menyangka ‘budak sains’ tak akan venture into music field.

But here I am, saya mengambil keputusan untuk menyambung pelajaran dalam bidang muzik secara serius kerana minat saya yang mendalam dalam bidang ini.

Pendedahan di awal usia meyebabkan saya ada basic music knowledge. Namun, bakat itu dapat diasah dengan mendalam apabila saya mengikuti pelbagai aktivit kokurikulum di SERATAS.

Saya juga merupakan konduktor Wind Orchestra (SERATAS ROYAL RHAPSODY) pada tahun 2008 dan memenangi tempat ke-3 di dalam SBP Wind Orchestra 2008.

Pesanan saya buat pembaca, kehidupan ini adalah pilihan kita sendiri, kita yang membentuk dan mencorakkannya. Berikanlah kehidupanmu kualiti dan value yang anda hargai.

Nikmatilah kehidupan ini, kerana terlalu banyak juga kesedihan dan kepayahan hidup yang harus ditempuhi. Buatlah apa yang rasa seronok (pekerjaan) dan apabila anda puas dan gembira, itu lah erti kejayaan sebenar.

Bagi saya, kejayaan bukan hanya diukur pada ‘jawatan’ yang disandang, ‘gaji’ yang diperolehi, ‘status dan pangkat’ yang dijawat. Namun, kalau keseronokan dan kepuasan bekerja itu tiada, kurang maknanya juga.

Bagi sesiapa yang mungkin ada rasa menyesal dengan bidang yang mereka ceburi sekarang, walau apapun, carilah ketenangan dan keseronokan dalam bidang yang diceburi.

Cuba cari jalan untuk membuatkan hari-hari bekerja anda lebih menarik. Cari hobi untuk de-stress, atau jika anda cukup berani (last solution dan jika anda tekad), belajarlah benda yang anda suka, jadi yang terbaik, dan bekerjalah did alam bidang yang anda pilih itu. Kepuasannya, hanya anda seorang sahaja tahu.

Terima kasih Wani atas kesudian berkongsi tentang peluang dan kerjaya di bidang ini. Semoga ia menjadi pembuka mata dan inspirasi buat mereka yang turut berminat untuk menceburi bidang ini. Di kesempatan ini juga saya dan seluruh warga Vocket mengucapkan selamat maju jaya buat Wani.

Anda boleh ikuti perkembangan Wani di Facebook Page Alwani Badaruddin dan di YouTube channel Amanina Alwani.

Baca lagi: Benarkah Graduan Seni Tiada Masa Depan? Ini Bukti Daripada Saya


Minat Lelaki Ini Terhadap Produk IKEA Diterjemahkan Di Ruang Tamu Dan Ruang Makan Rumahnya

Setiap kali ke IKEA, saya tertarik dengan ruang pameran di situ. Cantik walaupun ruangannya kecil. Perabot yang disusun atur kena dengan pencahayaan dan dekorasi sampingan. Bayangkan jika rumah dihias sebegitu, pasti menarik.

Ya, ia memang menarik. Lihat gambar-gambar di bawah ini. Ia dihias oleh seorang peminat IKEA di mana 80% perabot dan dekorasi rumahnya berasal daripada syarikat tersebut.

“Walaupun rumah tak besar tapi kami puas hati apabila boleh deko-deko (hias) dengan idea sendiri guna barang-barang IKEA kali ini,” catatan Fendi Isa di FB Group dekorasi IKEA.

Menurutnya, mereka baru pindah ke rumah sendiri dan dalam tempoh sebulan setelah dapat kunci rumah, mereka menghias betul-betul bahagian ruang tamu, ruang makan, bilik tidur utama dan bilik tidur anak.


Minat ‘Stripe’ Jadikan Wanita Ini Kreatif Hias Rumah Dengan Bajet Minima

Mahukan dekorasi yang cantik tak semestinya perlu berbelanja mahal. Itulah yang telah dilakukan oleh Puan Yana Zaraa.

Beliau melakukan dekorasi rumah dengan menggunakan bajet yang minima. Rumah Puan Yana yang terletak di Semenyih ini dihias sendiri mengikut citarasa beliau.

Sebagai peminat ‘stripe‘, menurut Puan Yana kebanyakan bajet barangan deko beliau dibawah RM100 kecuali sofa dan laci putih.

Sejak menginap di rumah ini 5 tahun lalu, Puan Yana melakukan ubah suai sedikit demi sedikit. Dianggarkan sehingga kini total perbelanjaan dekorasi beliau di bawah RM5,000.

Berkenaan rujukan dan idea dekorasi pula, kebanyakan rujukan beliau adalah daripada majalah dan juga group dekorasi di Facebook.

Sehingga kini menurut Puan Yana, dekorasi di rumah beliau belum siap sepenuhnya. Pemasangan wall paper dan cat dinding biasanya dilakukan di hujung minggu dengan bantuan suami beliau.

Menurut Puan Yana juga, barangan yang dibeli tak perlu mahal. Yang penting tahu bermain dengan kreativiti.  Kebanyakan barangan deko Puan Yana adalah daripada Ikea dan kedai DIY.

Bagi mereka yang gemar bertukar perabut pula, ini tips daripada Puan Yana;

“Kalau suka tukar-tukar perabot, saya jual perabot yang saya rasa dah tak kena dengan selera saya kat dalam group-groupd perabot terpakai di FB. Duit daripada jualan tersebut boleh syaa gunakan untuk beli yang baru.

Jadi saya hanya perlu tambah sikit je duit. Itu langkah penjimatan yang sering saya lakukan. Dengan itu saya boleh dapat perabot baru tanpa keluarkan kos yang tinggi” – Puan Yana.

Jom layan hasil sentuahan kreatif Puan Yana mendekorasi rumah beliau.

Baca: Idea Kreatif Dekorasi Ruang Tamu Kecil Di Rumah Kuarters

Jika anda juga peminat dekorasi dan ingin kongsikan hasil sentuhan kreatif anda, emailkan kepada kami di team editorial Vocket atau hubungi kami di Facebook Page TheVocket.

Baca lagi: Pasangan Ini Ambil Masa 3 Tahun Hias Sendiri Rumah Ikut Citarasa Mereka


‘Mindset B40, Patutlah Tak Berjaya’ – Pelanggan Dimarah Rider Selepas Pesan Makanan Ketika Hujan

Isu pelanggan dan penghantar makanan baru-baru ini menjadi tular selepas seorang pelanggan wanita berkongsi cerita di media sosial mengenai sikap buruk seorang penghantar makanan.

Menerusi Grup B40 Buat Perangai Harini di Facebook, seorang pelanggan wanita menggunakan nama TeamSecret Min mendakwa dirinya dimarahi penghantar makanan ketika membuat pesanan semasa cuaca hujan.

Pelanggan wanita ini turut menegaskan bahawa dia memesan makanan itu lebih awal semasa cuaca masih baik lagi. Malah, penghantar makanan tersebut juga memberi amaran kepadanya supaya tidak memesan makanan pada waktu hujan lagi kerana ia menyusahkan rider.

Dalam pada itu, wanita tersebut berasa marah dan kesal lalu mempertikaikan tugas penghantar makanan mestilah menerima sahaja pesanan tanpa mengira waktu demi sesuap nasi.

“Sebelum kau jadi rider, kau kena terima semua benda. baru kau akan berjaya. Ini kau bargain dengan rezeki, tak padan dengan mindset B40, patut lah tak akan berjaya,” kata pelanggan wanita itu.

Menjengah ke ruangan komen, rata-rata netizen menyokong tindakan pelanggan wanita itu kerana mereka juga pernah menjadi ‘mangsa’ dimarahi oleh penghantar makanan.

Sementara itu, ada juga yang memberi pendapat supaya tidak salahkan rider sepenuhnya kerana kadang-kadang ia juga berpunca dari perangai ‘pelik’ pelanggan.


3 ‘Mindset’ Tidak Patut Ada Apabila Memulakan Bisnes

1. Mula bisnes sebab nampak bisnes lain laku.

Lalu memulakan bisnes dengan harapan produk laku keras seperti yang kita nampak pada bisnes orang lain.

Bisnes yang kita nampak sudah stabil, yang pelanggannya berduyun-duyun itu kita harus tahu bagaimana susah payah mereka bermula.

2. Mula bisnes sebab mahu pendapatan lebih banyak dengan kadar segera.

Krik krik krik….

Ini silap. Bersedia untuk pendapatan yang tidak menentu selama ………..?

Ia bergantung. Ada yang cepat ada yang lambat.

Untuk lebih selamat, letak sahaja 3 tahun! Tempoh ini siap sedia untuk pelbagai cabaran.

Jika ditanya saya, satu kebaikan yang saya belajar dalam tempoh ini ialah belajar untuk makan ketika betul-betul lapar, dan berhenti sebelum kenyang.

Paling best saya mula tahu lubuk-lubuk nasi lemak bungkus yang dijual harga seringgit di KL. Makan 2 bungkus kenyang!

Haaaa ingat, bagi yang sudah berkeluarga bukan perut kita seorang harus diisi! Sanggupkah kita hadapi?

Orang muda, tempuhilah tempoh ini seawal mungkin. Banyak kelebihannya.

3. Mula bisnes sebab stress bekerja.

Stress bekerja?

Oleh itu, buat keputusan terjun bisnes sebab mahu hilang stress?

Ramai orang sesak nafas apabila berhenti kerja dan mula berniaga.

Disangkanya planet bisnes lebih indah, rupa-rupanya hutan belantara berpuaka.

Stress bekerja, jauh lebih mudah daripada stress berniaga!

Tanya soalan ini :

Bisnes itu harus susah-susah dahulu.

Bisnes itu ambil masa mahu pendapatan lebih banyak. Tidak terlalu cepat. Jika ada ilmu, tidak juga terlalu lambat, dengan izin Allah.

Bisnes itu ada cabarannya sendiri. Bukan licin sahaja perjalanan. Ada naik turun.

Jadi anda masih mahu teruskan setelah faham betul-betul perkara di atas?

Bermula sekarang! – Eh, mahu telan bulat2 nasihat ini? Jangan…

Bermula apabila mindset kita sudah bersedia untuk memahami dan menerima ‘sepak terajang’ yang bakal dihadapi.

Menerima bukan tanda kita berfikir negatif dan mendoakan bukan-bukan.

Menerima untuk kita lebih bersedia. Supaya kita lepasi tempoh itu dengan bergaya.

93% bisnes lingkup 3 tahun pertama. Telan hakikat ini.

Tidak kira betapa banyaknya kita dipertontonkan kisah kejayaan yang terpampang di media, itu hanya mewakili sebahagian minoriti kecil 7%.


Minggu Digital Malaysia 2022 Menutup Tirai, Ikrar Sektor Ekonomi Digital Lebih Mesra Alam

Acara kemuncak Minggu Digital Malaysia 2022 yang dianjurkan oleh Perbadanan Ekonomi Digital Malaysia (MDEC) kini sudah menutup tirai. Majlis ini  mahu memperkasakan lagi sektor ekonomi digital  dan berjaya menarik sejumlah syarikat dan juga pengamal media

Menteri Komunikasi dan Multimedia, YB Tan Sri Datuk Sri Panglima TPr Annuar Haji Musa juga telah melancarkan Ikrar Tindakan Iklim Malaysia Digital iaitu ikrar korporat yang bertujuan membina kapasiti dan meningkatkan adaptasi yang mampan dan mengambil tindakan iklim oleh perniagaan dlam seluruh ekosistem ekonomi digital.

MDCAP dibangunkan oleh MDEC dengan kerjasama UN Global Compact Network Malaysia – Brunei (UNGCYMB). Kohort pertama yang menanda tangan MDCAP terdiri daripada 28 buah perniagaan dari sektor ekonomi digital.

Dengan penandatangan ini, mereka bakal menerima akses sumber termasuk buku panduan dan kit peralatan karbon bagi memudahkan perangkaan dan pelaksanaan pelan tindakan iklim yang tepat.

K-KOMM mengatakan ekonomi digital Malaysia mencapai 22.6% daripada Keluaran Dalam Negara Kasar (KDNK) pada tahun lalu dan dijangka berkembang melebihi sasaran awal sebanyak 22.5 % menjelang tahun 2025. Ini menjadikan ekonomi digital sebagai pemangkin utama peralihan negara kepada amalan ekonomi yang lebih mampan.

Ikrar ini sejajar dengan komitmen Kerajaan untuk menjadikan Malaysia sebagai negara bebas karbon menjelang tahun 2050. Berdasarkan Rancangan Malaysia Kedua Belas, Kerajaan menyasarkan pengurangan sebanyak 45% dalam pelepasan gas rumah hijau menjelang 2030 dan mencapai 31% campuran tenaga boleh diperbaharui pada 2025.


Minggu Karyaone 22 Anjuran FiTA UiTM Bakal Berlangsung 4 Hingga 7 Disember Ini

Minggu KaryaOne 22 ialah sebuah program tahunan yang dianjurkan oleh Fakulti Filem, Teater & Animasi (FiTA), bertempat di Dewan Agung Tuanku Canselor (DATC), Universiti Teknologi MARA (UiTM) atas inisiatif Dekan FiTA YBhg. Dato’ Profesor. Dr A.Razak Hj. Mohaiden.

Minggu KaryaOne 22 kali ini bakal berlangsung pada 4 hingga 7 Disember 2019 dengan mengadakan 14 acara menarik daripada Pusat Pengajian Filem, Pusat Pengajian Penulisan Kreatif, Pusat Pengajian Teater, Pusat Pengajian Pengurusan Industri Kreatif dan Pusat Pengajian Animasi.

Antara program menarik yang akan diadakan ialah Malam Promosi Filem, Teguh Rasa, Animation Kingdom, Wilayah Aksara dan banyak lagi acara yang akan mengambil tempat sepanjang 4 hari program diadakan dengan menampilkan kelainan setiap satu daripadanya.

Tujuan program ini diadakan adalah untuk mengangkat karya dan bakat para pelajar dari sebuah penilaian dalam kelas ke sebuah pentas yang gilang-gemilang. Ia dikendalikan sepenuhnya oleh pelajar FiTA serta dipantau oleh para pensyarah bagi setiap acara. Selain itu, tokoh industri, personaliti popular dan artis terkemuka juga turut dijemput hadir bagi memeriahkan lagi acara sepanjang Minggu KaryaOne 22 berlangsung.

Penutup kepada Minggu KaryaOne 22 diakhiri dengan sebuah acara kemuncak yang dinantikan oleh semua terutamanya para pelajar FiTA, iaitu Malam Gala Karyaone 22 pada 7 Disember 2019 di dewan yang sama. Acara ini bakal memperlihatkan 33 anugerah utama dipertandingkan berdasarkan karya-karya kreatif pelajar yang telah dihantar.

Acara ini juga bakal dimeriahkan dengan kehadiran tetamu jemputan VIP, artis, selebriti dan pemain-pemain industri tanahair. Turut hadir ke acara ini ialah Menteri Pendidikan sendiri iaitu Yb. Dr. Maszlee Malik.

Minggu KaryaOne 22 pada tahun ini bertemakan “Digitalizing Arts Ignite Your Creativity” dalam meraikan hasil karya pelajar serta memberi galakan kepada mereka untuk terus menghasilkan karya-karya kreatif di masa hadapan.

Tema ini juga membawa kelainan di mana produk-produk atau karya pelajar perfileman, penulisan, animasi dan pengurusan industri kreatif dipamerkan melaui medium media digital. Hal ini seiring dengan perkembangan dunia serba teknologi serta memenuhi  keperluan pengajaran  dan pembelajaran di era digital.

Untuk mengetahui dengan lebih lanjut berkenaan acara yang bakal berlangsung ini, anda boleh ikuti laman media sosial Karyaone 22 di Instagram dan Facebook.

Minggu Karyaone 22 ini dibuka kepada orang ramai untuk turut sama hadir bagi memeriahkan lagi acara ini.

Terdahulu, UiTM merangkul gelaran juara Pertandingan Koir Antarabangsa Copernicus di Poland. Klik pautan di bawah untuk bacaan lanjut.

UiTM Bawa Pulang Gelaran Juara Pertandingan Koir Antarabangsa Copernicus Di Poland

UiTM Berjaya Jalin Kerjasama Dengan Al-Jazeera

Vivy Yusof Sah Dilantik Ahli Lembaga Pengarah UiTM


Minggu Karyaone 22 FiTA Sebuah Ruang Sinergi Yang Cukup Gah Di Mata UiTM

Minggu Karyaone sekali lagi berjaya dilaksanakan buat kali yang ke 22 dengan satu penutupan yang begitu menarik dengan mengangkat tema ‘Digitalizing Arts, Ignite Your Creativity’ menampilkan pelbagai acara didalam satu ruang lingkup pada waktu yang sama bagi meraikan kreativiti para pelajar tempatan.

Angka 22 tahun ini selaras dengan 22 tahun penubuhan Fakulti Filem, Teater dan Animasi sejak tahun 1998 lagi dan ia merupakan satu inisiatif pihak fakulti bagi meraikan karya-karya pelajar yang diadakan setahun sekali sahaja bagi mendidik para pelajar FiTA untuk terus membina personaliti kepimpinan dan kemahiran yang tinggi seiring dengan peradaban semasa.

Minggu Karyaone 22 ini telah pun berlangsung pada 4 Disember sehingga 7 Disember 2019 di Dewan Agung Tuanku Canselor (DATC) dengan menampilkan 19 acara dari pusat pengajian masing-masing.

Antara acara yang dipamerkan pada Minggu Karyaone 22 ialah seperti Majlis Amanat dan Anugerah Dekan, Pameran Kueh 2.0, Wacana Seni, Malam Promosi Filem: M4M4,  FiTA Cosplayer: Creative Costume Player, Clash of Talents 2, Teater Monolog: Magang Lakon, Teguh Rasa, Fita Karyaone Awards dan bermacam lagi acara yang ada.

Acara yang dibuat gilang gemilang ini merupakan satu acara yang membuka mata para hadirin terutamanya netizen yang dapat melihat sendiri keunikan dan kesungguhan pelajar dalam menjayakan acara tahunan ini.

Apa yang menarik pada pandangan mata Vocket Team adalah Teater Monolog: Magang Lakon yang dipersembahkan oleh saudara Sadiq M. Jamil yang merupakan pelajar dari jurusan Teater Semester 6 yang berjaya memecahkan rekod dalam Malaysian Book Of Records dengan bermonolog solo 7 jam 58 minit tanpa henti.

Tidak lupa, malam persembahan Teguh Rasa turut dihadiri dan diserikan lagi oleh  isteri Perdana Menteri Malaysia, Tun Dr Siti Hasmah bersama tetamu kehormat dipertontonkan dengan persembahan pelbagai tarian tradisional dan moden lima negara iaitu Malaysia, China, Mongolia, India dan Indonesia oleh pelajar FiTA bersama Sekolah Seni Kuala Lumpur.

Program ‘Malam Teguh Rasa’ dengan tema rentak tari merentasi dunia, adalah majlis yang dianjurkan untuk melatih pelajar terbabit menguruskan sesebuah acara dan akan dinilai oleh pensyarah.

Tambahan juga, acara kemuncak persembahan kreatif yang paling dinantikan iaitu Fita Karyone Awards yang mengetengahkan sebanyak 33 anugerah yang dilangsungkan dalam satu malam.

Acara ini turut dirasmikan oleh Yang Berbahagia Tuan Mahmood Bin Kassim, Setiausaha Politik Menteri Pendidikan Malaysia, Kementerian Pendidikan Malaysia bersama Yang Berbahagia Profesor Emiterus Datuk Ir. Dr. Mohd Azraai Kassim, Naib Canselor Universiti Teknologi Mara, dan tunjang utama Minggu Karyone 22 iaitu Dekan Fakulti Filem Teater dan Animasi (FITA), Dato Profesor Dr. Abdul Razak Hj Mohaideen dan diturut dihadiri barisan-barisan orang kenamaan yang lain.

Menariknya, Minggu Karyaone 22 ini turut menganugerahkan Tokoh Pengiat Industri Dan Tokoh Seni dan Budaya Fita, UiTM  kepada dua insan yang tersohor iaitu YBhg. Dato’ Dr Norman Abdul Halim dan YBhg. Datuk Dr. Faridah Merican. Anugerah ini diberikan kepada kedua-dua insan tersohor ini kerana atas sumbangan meraka yang sudah lama berjasa dan berkecimpung dalam industri seni kreatif di Malaysia.

Akhir sekali,  FiTA Wave Short Film Awards bakal kembali pada tahun 2020 dengan anjuran buat kali keduanya dengan sambutan hangat yang dianjurkan oleh Fakulti FiTA, bersama kerjasama Yayasan Pendidikan Tinggi (JPT), Yayasan Hasanah dan Perbadanan Kemajuan Filem Nasional Malaysia, FINAS.

Ini merupakan suatu perkara yang membanggakan kerana acara ini dapat mengentengahkan bakat-bakat muda dalam industri seni kreatif selari dengan menghasilkan generasi muda yang berkemahiran tinggi dan berdaya saing.

Apa yang boleh diperkatakan adalah Minggu Karyone 22 ini merupakan satu platform kreativiti dan pencapaian tertinggi dari semua pihak dalam menjayakan acara ini sejajar dengan harapan untuk membina tamadun bangsa yang berjaya dalam memartabatkan bidang industri seni kreatif di negara seiring dengan visi dan misi yang ditetapkan.

Untuk melihat rangkuman penuh acara yang berlangsung sepanjang Minggu Karyaone 22 ini, anda boleh lihat di laman rasmi Facebook, Instagram dan YouTube Karyaone 22.

Semalam, seorang pelajar UiTM berjaya mencipta sejarah dunia apabila berjaya mendapat markah penuh dalam ujian perakaunan dunia. Klik pautan di bawah untuk bacaan lanjut.

Pelajar UiTM Ini Berjaya Cipta Sejarah, Skor Markah Penuh Dalam Ujian Perakaunan Dunia

Minggu Karyaone 22 Anjuran FiTA UiTM Bakal Berlangsung 4 Hingga 7 Disember Ini

UiTM Bawa Pulang Gelaran Juara Pertandingan Koir Antarabangsa Copernicus Di Poland


Mini EV X2, Kereta Elektrik Kompak Berharga Hanya RM13,800 Buat Netizen Teruja

Memiliki sebuah kereta elektrik mungkin sebuah perkara yang masih baru dalam masyarakat Malaysia. Sering kali hadir dengan kos yang tinggi antara yang membuatkan orang ramai lebih selesa untuk mendapatkan model kereta yang lain.

Walau bagaimanapun, kehadiran Mini EV X2 mungkin mengubah persepsi anda dalam memiliki kereta elektrik pertama anda. Malah, tidak mengejutkan model ini sudah mulai tular di media sosial dimana orang ramai mengongsikan keterujaan untuk memiliki kereta elektrik ini.

Hadir dengan saiz yang kompak dan warna yang comel, Mini EV X2 nampaknya berjaya membuatkan orang ramai berminat untuk mendapatkannya berikutan harganya yang mampu milik. Siapa sangka model kompak yang canggih ini sedia ditawarkan dengan harga seakan sebuah motosikal iaitu serendah RM13,800 sahaja.

Berdasarkan risalah yang dikongsikan, Mini EV X2 ini berpeluang bergerak sejauh 120km untuk satu pengecasan penuh. Hanya berbekalkan pengecasan di rumah, model ini perlu mengambil masa sehingga 8 jam untuk sebuah pengecasan penuh.

Mengulas dari segi pecutan dan kelajuan Mini EV X2 berpeluang memecut 0-50km/h dalam tempoh 25 saat dan mampu mencapai had kelajuan maksimum iaitu 80km/h untuk versi ‘High Speed’.

Sokongan disc brake pada bahagian hadapan dan belakang antara yang tersedia pada model ini manakala had pengecasan untuk model ini mampu mencapai sehingga 800 pengecasan.

Tidak hanya memfokuskan kepada pemanduan menggunakan elektrik semata-mata, model ini turut disertakan dengan ruangan dalaman yang moden dan canggih.

Penyertaan skrin sesentuh 9-inci dengan sokongan Android beserta kamera belakang antara yang tersedia. Anda juga turut berpeluang menyimpan barangan-barangan anda dengan ruangan penyimpanan sebesar 850 liter. Sebanyak enam warna ditawarkan buat model ini merangkumi warna putih, hijau, kuning, merah, perak dan titanium.

Untuk pengetahuan, harga asal bagi Mini EV X2 adalah RM18,800 walau bagaimanapun syarikat ini sedia menawarkan diskaun dimana anda boleh memiliki dengan harga yang jauh lebih rendah.

Bukan itu sahaja, seperti juga model kereta yang lain, Mini EV X2 sedia ditawarkan dengan bayaran ansuran sehingga 9 bulan dimana bayaran bulanan hanyalah serendah RM159.58 sahaja. Menarik bukan?

Melihat kepada keterujaan orang ramai menantikan kehadiran kereta elektrik Mini EV X2, tidak mustahil model ini bakal menjadi fenomena selepas barangan dapur Thermomix yang tular pada bulan lalu.

Setakat ini, menurut perkongsian Abang Gan daripada PanduLaju, kereta elektrik Mini EV X2 masih belum mendapat pengesahan rasmi daripada pihak JPJ dan lampu hijau daripada Vehicle Type Approval (VTA).

Dalam erti kata lain, Mini EV X2 masih belum dibenarkan untuk dipandu secara rasmi di Malaysia. Para pengguna yang berminat diminta untuk lebih berhati-hati sebelum mendapatkan model ini.

Tahukah anda, Roll-Royce pilih untuk hentikan pengeluaran kereta sempena musim penyebaran wabak COVID-19 ini dalam memfokuskan menghasilkan madu jenama sendiri. Turut dikongsikan, artikel Thermomix yang tular pada bulan lalu.

Rolls-Royce Berhenti Hasilkan Kereta Seketika Untuk Fokus Mengeluarkan Madu

Thermomix, Mesin Bernilai RM7,188 Yang Jadi ‘Mimpi Ngeri’ Buat Para Suami


8 Lokasi Bahaya Di Dunia Yang Masih Didiami Manusia

Rumah bukan sekadar menjadi tempat kediaman, ia juga berfungsi sebagai tempat perlindungan. Oleh itu, memilih lokasi yang selamat untuk didiami merupakan aspek penting yang perlu diambil kira. Tetapi tahukah anda, terdapat beberapa lokasi bahaya di dunia yang menjadi tempat tinggal manusia? Di bawah ini merupakan senarai 8 lokasi bahaya di dunia yang masih dihuni manusia.

Castellfollit de la Roca ini adalah sebuah perkampungan yang terletak di daerah Girona, Sepanyol. Perkampungan ini terletak di atas batu yang terbentuk hasil daripada lava gunung berapi yang mengeras sejak ribuan tahun dahulu. Dengan ketinggian setinggi 50 meter, perkampungan yang terbina di atas tebing ini menempatkan sekitar 1,000 orang penduduk.

Biara atau tempat tinggal pertapa-pertapa penganut agama Budha ini dibina di tebing 491 berdekatan dengan Gunung Suci Heng di China. Tempat ini turut menjadi tempat upacara keagamaan bagi penganut Budha dan Toa. Memiliki beberapa dewan yang dibina sepanjang kawasan batu curam, ia juga berfungsi sebagai dinding belakang. Pada tahun 1982, tempat ini dilindungi dan menjadi monumen kebangsaan China.

Istana yang sering muncul di dalam cerita-cerita rakyat orang Eropah ini terletak pada ketinggian 817 meter. Di sebelah istana ini merupakan kesan runtuhan kubu zaman pertengahan yang dibina sekitar tahun 1150-1200 dan dimusnahkan pada abad ke-14. Istana ini pula dibina pada tahun 1840-1842. Hari ini, istana megah ini menjadi kepunyaan Duke Of Urach. Ia menjadi tempat bersejarah yang menempatkan pelbagai koleksi senjata zaman silam dan dibuka untuk pelawat.

Meteora sebenarnya merupakan gelaran yang diberikan kepada Biara iaitu pertapa atau pendeta agama Kristian Ortodoks Timur di Greece (Yunani). Menurut sejarah, sejak abad ke-9 lagi tempat ini sudah menjadi kediaman ramai para pertapa Kristian. Namun sekarang hanya 6 sahaja yang tinggal, 4 lelaki dan 2 perempuan. Kini Meteora sudah menjadi salah satu daripada tapak warisan dunia UNESCO sejak diumumkan pada 1988.

Pada tahun 1986, aliran lava gunung berapi pernah membanjiri tempat ini sehinggakan ia digelar sebagai ‘bandar berhantu’ kerana ditinggalkan sepi tidak berpenghuni. Akses masuk ke bandar ini turut ditutup pihak berkuasa tempatan. Meskipun begitu, satu laporan ketika tahun 2010 memberitahu sebenarnya terdapat 35 rumah yang masih hidup tinggal di Kalapana.

Rumah pokok ini merupakan kediaman yang dihuni oleh sekelompok Orang Asli yang tinggal di daerah Papua, Indonesia. Kebiasaanya, rumah pokok dibina setinggi 15 hingga 50 meter. Menurut kepercayaan Orang Asli di sini atau lebih tepat dikenali Kaum Korowai, tujuan rumah dibina setinggi itu adalah untuk mengelak ancaman binatang buas serta roh jahat. Dalam kepercayaan mereka juga berpendapat, semakin tinggi rumah dibina, semakin jauh dari gangguan roh jahat.

Pondok gunung ini dibina pada ketinggian 4,003 meter dari paras laut. Pondok ini digunakan jika berlakunya kecemasan terutama apabila melibatkan cuaca yang sangat burut. Di dalam pondok ini terdapat 10 buah katil yang boleh digunakan untuk berehat dan telefon mudah alih. Tapi tiada makanan.

Melihat bangunan bandar kayak, Santos di Brazil ini pun ada sudah tahu ada yang tidak kena dengan struktur binaannya. Meskipun sudah menerima pelbagai kritikan, namun ianya sukar untuk dibaiki semula. Oleh kerana tempat tinggal yang terhad dan kadar sewaan yang tinggi, masih ramai penyewa yang berani mendiami bangunan condong ini.


MINI Hasilkan Versi Elektrik Untuk Model Klasik Ini

Sempena New York International Auto Show yang akan berlangsung pada 30 Mac ini, BMW membuat kejutan apabila akan memperlihatkan model klasik untuk jenama MINI yang diberikan teknologi serba baharu.

Jika dilihat pada bahagian luaran, ianya tidak ubah seperti kereta klasik MINI tetapi menarik tentang MINI ini adalah ianya adalah kenderaan konsep untuk model Electric jenama ini.

Ianya adalah salah satu usaha BMW untuk memperkenalkan kereta kecil yang tidak akan mencemarkan alam sekitar di samping mahu mengekalkan rekaan klasik yang terkenal untuk jenama MINI.

Malangnya model ini hanyalah sekadar one off dan hanya akan diperlihatkan di New York Auto Show. Model yang hampir serupa; kecil dan elektrik akan diperkenalkan oleh Mini pada tahun 2019. Mungkin jika ada sekuel untuk filem Italian Job, mereka akan cuba kereta ini pula?


15 Rekaan Mini Pelamin Pada Harga Bajet Untuk Bakal Pengantin Baru

Sejak kebelakangan ini makin ramai di kalangan generasi muda yang bakal berkahwin memilih untuk berjimat dalam merancang majlis perkahwinan mereka.

Jika dulu bajet pelamin ada yang mencecah puluhan ribu ringgit, kini ramai yang memilih untuk mencari pelamin pada harga bajet.

Menyedari hal ini, Mini Pelamin Kajang telah menawarkan pakej pelamin pada harga mampu milik dari serendah RM250.

Selain dari membuat tempahan, anda juga sebenarnya boleh mereka bentuk sendiri pelamin impian anda dan hanya menyewa beberapa barang hiasan tertentu saja dari mereka seperti bunga, bantal dan beberapa hiasan lain.

Kami bawakan 15 rekaan pelamin untuk anda gayakan di hari bahagia dan juga step by step cara untuk memasang salah satu darinya.

Dan ini pula diy cara bina pelamin impian buat mereka yang rasa nak buat sendiri. Mudah saja rupanya.

Step 2. Sambungkan jet set, kemudian bolehlah letakkan kain jersi di atas jet set.

Step 3. Lekatkan kain supaya tidak jatuh.

Step 4. Kemudian letak tirai jenis juraian berkilat

Step 5. Kemudian pasang kain warna pink di kedua belah bahagian tepi. Dah siap pasang, boleh naikkan jet set ikut ketinggian yang dikehendaki

Step 6. Susun kain latar dengan kemas. Yang ni kena naik atas kerusi sebab kain dah tergantung tinggi.

Step 7. Hiasan lain boleh mula diletak dan disusun seperti bunga, tilam dan karpet berbulu

Step 8. Tambah dengan bunga berbagai warna dan bantal atau ikut tema warna pilihan.

Mudah saja rupanya. Jimat dan comel pula tu!

Untuk lebih banyak lagi pilihan pelamin anda boleh ke FB page Mini Pelamin Kajang, dan IG Mini Pelamin Kajang.

LIKE dan FOLLOW Vocket di Facebook serta Instagram


Apa Yang Suami Isteri Ini Buat Sangat Luar Biasa Dan Kreatif

Lazimnya, kita akan hilang imaginasi kanak-kanak kita apabila meningkat dewasa. Namun, tidak buat Akiko Ida dan Pierre Javelle. Sejak 2002, pasangan suami isteri ini sudah banyak menghasilkan siri diorama yang mereka panggil MINIAM. “Miam” adalah “Yum” dalam bahasa Perancis.

Dalam diorama Miniam, model miniature diatur bersama-sama buah-buahan, sayuran, pastri dan makanan lain. Susunan miniature yang menggambarkan kehidupan seharian manusia sungguh menghiburkan.

Ini adalah satu lagi seni miniature yang hebat selain Slinkachu yang pernah kami post kan sebelum ini. Enjoy!


Miniso Mohon Maaf ‘Berlakon’ Jadi Jenama Jepun Untuk Popular, Janji Akan Ubah Identiti

Jenama global Miniso baru-baru ini membuat permohonan maaf kerana strategi pemasaran syarikat tersebut yang menggambarkan identiti mereka seperti sebuah syarikat dari Jepun, sedangkan mereka berpengkalan di China.

Jenama tersebut dalam satu kenyataan di weibo pada 18 Ogos berkata mereka akan buang ‘identiti Jepun’ daripada butik mereka secara berperingkat menjelang Mac 2023.

Syarikat terbabit juga telah menggantikan shopping bag gaya Jepun sejak 2020. Mereka juga telah membuat renovasi di lebih 3,100 butik mereka di China dengan menggantikan logo mereka kepada tulisan Cina sejak Oktober 2021.

Chinese discount retailer Miniso literally rose to fame by pretending to be a Japanese brand, copying the logo, style and products of Uniqlo and Muji. Now it has apologised for hurting Chinese consumers' feelings. https://t.co/pwYOyLj6Ma pic.twitter.com/tQSnoRpLbt

— Rachel Cheung (@rachel_cheung1) August 19, 2022

Dalam kenyataan tersebut juga Miniso berkata dari tahun 2015 hingga 2018, ketika syarikat itu dalam fasa permulaan untuk berkembang secara global, mereka telah merekrut pereka dari Jepun, Miyake Junya sebagai ketua bahagian rekaan. Sejak dari itu, Miniso mempromosikan jenama mereka sebagai ‘Japanese designer brand’.

Miniso menggunakan pengaruh Jepun untuk mempromosikan jenama mereka di seluruh dunia, menawarkan barangan yang jauh lebih murah berbanding Uniqlo dan Muji. Namun disebabkan ketegangan isu geopolitik di Taiwan ketika ini, jenama tersebut membuat keputusan untuk memohon maaf dan berjanji akan membuang identiti Jepun dalam jenama mereka.

Sebelum ini, Miniso berdepan kritikan kerana salah melabelkan pakaian cheongsam kepada Japanese geisha yang ditulis oleh Miniso Sepanyol. Mereka telah membuat permohonan maaf di atas kekeliruan yang dicetuskan unit mereka di Sepanyol.

Miniso berkata mereka telah mengambil ‘jalan yang salah’ dengan menjenamakan Miniso sebagai satu jenama dari Jepun. Miniso menegaskan mereka adalah sebuah syarikat dari China dan akan menggabungkan budaya dan identiti China dalam produk mereka di masa akan datang.

Tadashi Yanai adalah individu penting yang meletakkan jenama Uniqlo terkenal di seluruh dunia. Baca bagaimana beliau mengangkat jenama Uniqlo untuk jadi setanding dengan jenama lain di seluruh dunia.

5 Tip Bagaimana Tadashi Yanai Mengangkat Uniqlo Menjadi Jenama Bertaraf Dunia

Bagaimana Syarikat Pakaian Uniqlo Kekal Kebal Dalam Keadaan Kegawatan Ekonomi?


Minta Dahulukan Masyarakat, Netizen Gesa Henti Hantar Makanan Ke Hospital

Masyarakat kita memang terkenal dengan sikap pemurah dan tolong menolong terutamanya bila berlaku musibah atau kejadian yang tidak diingini.

Jika beberapa minggu lalu kita dapat melihat bagaimana individu dan syarikat-syarikat korporat ini berpusu-pusu menghulurkan bantuan kepada petugas media ketika proses peralihan kerajaan berlangsung di Istana Negara.

Kini, selepas pengumuman Perintah Kawalan Pergerakan dan situasi wabak COVID-19 yang semakin meruncing di negara kita, rakyat Malaysia berpusu-pusu pula menghulurkan bantuan kepada petugas-petugas kesihatan.

Walaupun tindakan itu berniat baik dan ikhlas untuk memberikan pertolongan, namun ada ketikanya ia dilihat sedikit keterlaluan- sama seperti yang berlaku di perkarangan Istana Negara suatu ketika dahulu.

Seorang pengguna Twitter dipercayai bertugas sebagai pegawai perubatan menjelaskan hospital sebenarnya sudah mempunyai makanan yang cukup.

“Hospital sudah mempunyai makanan yang cukup, percayalah cakap saya.

“Sampai ada staf yang makin gemuk minggu ini,”ciapnya di Twitter.

Companies yang BANYAK donate makanan ke hospital, sila donate makanan kepada orang susah yang kais pagi makan pagi ni.

Hospitals have enough food. Trust me. Sampai ada staff yang makin gemuk minggu ni.

Stop sending food to hospitals. We can manage for now https://t.co/5YEiUNm9Dp

— Plague Doctor (@azmanrocks) March 25, 2020

Perkara itu juga turut dipersutujui netizen yang menjelaskan petugas-petugas ini bukannya tidak bersyukur dengan bantuan makanan yang diberikan namun terdapat mereka yang lebih memerlukan di luar sana.

Jelasnya, petugas-petugas ini sudah mempunyai gaji bulanan sedangkan ada mereka di luar sana yang mengalami kesukaran dan lebih memerlukan bantuan dalam keadaan sekarang.

“Kita perlu membantu mereka yang lebih memerlukan!” balas @shareadstweets di kiriman tersebut.

Thank you! I said this to someone and he said I wasn’t grateful. That’s not the point. The point is our doctors/nurses have monthly pay. Some people like this makcik, DONT! We should help those in need!

— shatweets (@shareadstweets) March 25, 2020

“100 peratus setuju, sudah terlalu banyak makanan di jabatan kecemasan.

“Makanan sepatutnya diberikan kepada mereka yang lebih memerlukan,” kongsi seorang lagi netizen mengenai perkara itu.

100% agree. Too much food already just in the emergency department alone. Should give food to those who really need it instead.

— Nur Ayu Abdullah (@NurAyuAbdullah) March 25, 2020

Walaupun tidak menggambarkan suasana jabatan kecemasan yang lain di seluruh negara, namun pandangan-pandangan ini mungkin ada benarnya juga.

Seperti yang dijelaskan terlebih awal, mereka hanya mahu keutamaan diberikan kepada yang lebih memerlukan dan supaya tidak berlaku pembaziran apabila makanan dihantar ke hospital-hospital ini.

Namun, seperti yang kita ketahui sudah ada pihak-pihak sama ada daripada NGO ataupun individu malah gerakan-gerakan dari netizen yang dilihat menghulurkan bantuan kepada mereka yang memerlukan di seluruh negara.

Baca perkongsian kami sebelum ini yang bercerita mengenai komuniti percetakan 3D tempatan yang bertungkus-lumus membantu petugas barisan hadapan dengan mencipta face shield untuk mereka.

Komuniti Percetakan 3D Bantu Cipta ‘Face Shield’ Buat Petugas Barisan Hadapan

Penderma Misteri Sumbang Mesin Kesan COVID-19 Bernilai RM148,000

Netizen Terharu Petronas Sumbang RM20 Juta Untuk Hadapi COVID-19


Minta Hutang Cara Ekstrem, Keluarga Terkejut Terima Buku Yasin Dengan Gambar Penghutang

Isu hutang ini bukan perkara baharu. Malah budaya meminta-minta selepas itu buat-buat lupa untuk membayar sudah sering terjadi. Yang menjadi beban nanti bukanlah si penghutang, tetapi si pemiutang yang terpaksa tebal muka untuk meminta wang yang sudah dipinjamkan.

Terbaharu, seorang wanita di Indonesia mengambil langkah ekstrem untuk meminta hutangnya daripada seorang wanita. Dia telah bertindak menghantar buku Yasin dan Tahlil kepada keluarga penghutang bersama-sama dengan gambar si penghutang sekali.

Melalui satu muat naik melalui group Facebook “SGD – Pencarian Orang Lupa Bayar Hutang”, seorang wanita bernama Jeanis Dealova memberitahu ahli group terbabit bahawa ada seorang penghutang telah melarikan diri dan tidak membayar hutangnya. Jeanis kecewa dengan sikap si penghutang yang bernama Nuril Lailatul yang telah menyekat beliau di semua akses media sosial.

Dalam catatan terbabit, Jeanis menyiarkan gambar Nuril yang terpampang di kulit depan buku Yasin berwarna hijau. Dia menagih wang sebanyak Rp.100 juta (RM28,000) yang telah dipinjam oleh Nuril. “Mengingati kematian Allahyarham Nuril Lailatul Zuhro,” tulis Jeanis di bahagian depan buku itu.

Sehingga Selasa, muat naik itu telah menerima pelbagai reaksi, 219 komen dan 61 perkongsian di Facebook. Sebahagian netizen marah dan menyokong tindakan Jeanis.

“Sebenarnya, jika dia ingin membayar secara ansuran, itu disebut sebagai bertanggungjawab. Tetapi dia malah menyekat semua akaun media sosial saya dan kawan-kawan yang lain. Jumlah hutang adalah Rp. 100 juta,” kata Jeanis yang ditemubual oleh Detik.

Kesal kerana tidak juga berjaya mendapatkan jalan penyelesaian, Jeanis lalu bertindak memesan buku Yasin dan menghantarnya ke keluarga Nuril. Dia menganggap bahawa Nuril telah meninggal.

“Ya, itu gambar Nuril yang berhutang dengan saya dan rakan-rakan yang lain. Saya memesan buku Yasin. Kemudian saya kirimkan kepada keluarganya,” jelasnya marah.

Hampir setahun menanti, penulis teater desak Ogy Ahmad Daud langsaikan hutang. Klik pautan di bawah untuk membaca.

Hampir Setahun Menanti, Penulis Teater Desak Ogy Ahmad Daud Langsaikan Hutang


Minta Jangan Taasub Dengan Artis K-Pop, Peminat Tegar Perlekeh Teguran Shuib

Pada 9 Ogos 2021, kita dikejutkan dengan berita kematian Siti Sarah. Selepas pengebumian, suami kepada arwah Siti Sarah ada membuat ‘live’ di Instagram memberikan sedikit pesanan kepada orang ramai.

Akan tetapi, nasihatnya yang turut memetik nama BlackPink dan BTS ketika sesi ‘live’ itu telah ‘triggerred’ segelintir peminat kumpulan K-Pop itu. Menerusi sesi ‘live’ itu, Shuib telah mengatakan sewajarnya anak muda lebih mengidolakan Nabi Muhammad SAW berbanding kumpulan K-Pop tersebut dengan cara yang berhemah.

Im like K-Pop too but i'm not obsessed with kpop…what shuib say is really really true. He say you can't over obsessed of kpop.. If you can't accept it then you're the problem pic.twitter.com/fvIzILmW7j

— intan payung ~~ (@cutecilipadi) August 10, 2021

Akan tetapi, ada segelintir peminat kumpulan K-Pop tidak dapat menerima nasihat yang diberikan dan mengecam Shuib. Bukan itu sahaja, ada juga yang menulis tanpa berfikir panjang lalu dan merasa diri itu betul serta tidak dapat terima teguran tersebut.

Malah, ada juga yang mengatakan bahawa Shuib berlagak bagus dan persoalkan jika mengidolakan selebriti tempatan akan dapat pahala berbanding kumpulan K-Pop kesukaan mereka.

Kalau jumpa budak ni boleh roger pic.twitter.com/19yRhwzf8m

— ric. ˘³˘ (@aemieruls_) August 10, 2021

Lets do this. One of the #BTS Fan came out and said that Shuib acah bagus. He even questioned shuib if they idolize shuib and siti sarah, will they get pahala ? Stop that shit. You are embarrassing your own community. Pls #BTSARMY come out and say something. Pick him up !!! pic.twitter.com/LPuXYsgTKW

— Faizal 'Bieb’ Shah (@AhmdfaizalShahh) August 10, 2021

Akan tetapi, ada juga yang tidak bersetuju dengan pendapat yang diutarakan segelintir peminat K-Pop tersebut. Segelintir peminat K-Pop yang lain menerima dengan hati terbuka akan nasihat dan teguran itu.

Malah, ada juga yang mengecam tindakan segelintir netizen yang mengeluarkan kata-kata tanpa berfikir panjang terhadap Shuib sedangkan ia hanyalah sebuah nasihat.

What shuib says is a right thing and you cannot deny it anymore. It’s up to you to accept it or not. But if you don’t want to accept it. Don’t talk shit about what he said cuz what he says is soo right. We can always try to change ourselves. Slowly… pic.twitter.com/t351L07h4k

to everyone who loves BTS,It’s okay to love them cuz I knew y’all absolutely loved their songs and talents. BUT PLEASE, don’t IDOLISED them. please remember that BTS are also human beings. let them live in peace ! tolong terima teguran shuib :) he was telling the truth

Org kalau dh terlalu taksub sngt.. mcm ni laa jadi nye.. blackpink kalau jumpa ko x tentu lagi dye kesah kt ko.. haihh laa.. mind your words please.. someone just lose someone they love.. give some respect.. if you can’t then just don’t say anything.. please laa.. https://t.co/OwYFpdsgdn

As a blink, this is so embarrassing. Especially if you’re a muslim. Put boundaries when it comes to music/artists or anything that entertain us. Know your limits & don’t you ever cross the lines. https://t.co/tET2QQM5YX

Tidak hanya itu, ada juga segelintir peminat menzahirkan rasa malu akan tindakan peminat yang melenting apabila menerima nasihat dan juga mengatakan mereka bersikap biadab.

Tahukah anda bahawa ketika ‘BTS Meal’ mula dijual di Malaysia, ramai yang beratur untuk membelinya? Klik pautan di bawah untuk ketahui lanjut.

Sudah Mula Dijual, ‘Army’ Serang McDonald’s Seawal 10 Pagi Kerana BTS Meal

Didakwa ‘Menghina’ Blackpink Dan Seksualkan Wanita, Peminat Tuntut Namewee Minta Maaf


‘Minta Nama Penerbit Muslim Didedahkan’- Netizen Salut Pendirian Mia Sara Kekal Berhijab

Mia Sara Nasuha, nama yang tidak asing lagi dalam industri seni. Seorang pelakon remaja yang cukup berbakat tetapi lama menyepi disebabkan kurangnya tawaran lakonan.

Baru-baru ini tular di media sosial apabila Mia buka mulut apabila ada segelintir pihak produksi yang menawarkan tawaran berlakon dengan syarat beliau membuka tudung. Hal tersebut sedikit sebanyak membuatkan hatinya terguris terutama sekali apabila penerbit Muslim sepatutnya tahu akan hukum yang menawarkan tawaran dengan syarat seperti itu.

Baru berusia 16 tahun,saya menyaksikan keberanian anak gadis ini memperjuangkan hijabnya, mahkotanya.

Mia sudah tahu kebarangkalian disenarai hitam atau dipulau tim produksi bakal menimpanya…

Namun tetap teguh berdiri dengan prinsipnya.

— FINAZ YUNUS (@FinazYunus) January 28, 2021

Berpegang teguh dengan prinsipnya, Mia lebih rela tidak berlakon daripada perlu membuka tudung. Isu tersebut mendapat perhatian netizen dan rata-rata netizen mempersoalkan tindakan penerbit yang mahu Mia membuka tudung sedangkan tahu dirinya berhijab.

Bukan itu sahaja, para netizen juga mahu nama penerbit yang menetapkan syarat seperti itu didedahkan. Malah, rata-rata netizen kagum dengan pendirian Mia dan berasa bangga dengan jawapan matang daripada beliau walaupun baru berusia 16 tahun.

Dedahkan saja siapa penerbit tu, syarikat mana, production mana.

Kita ni negara yang agama rasmi persekutuannya ialah Islam.

Hairan kenapa industri hiburan kita tak boleh jadi patuh syariah, dan hasilkan karya kreatif berlandaskan syariat secara praktikal. https://t.co/qUM0esxfj7

— Hilal Asyraf (@HilalAsyraf) January 29, 2021

Netizen eager to know which producer so that netizen can do their job as netizen https://t.co/ycjrO3XqMl

She's only 16 but already makes me impressed and respect her bravery to protect her rights as a muslim in this kind of industry https://t.co/StfZYWRs8I

— 🇲🇾200607 Byun Candy & Loey Park💐 (@sehanchanhyun) January 29, 2021

She grew up so well. The way she stands up for the right thing, the way she speaks, the way she stays firm on what she believes in. Mia Sara Nasuha is an icon. https://t.co/VdsRvLV2kT

— blossom (@blossompleasure) January 29, 2021

Menurut Mia, jika dirinya yang sudah lama berada dalam industri boleh diperlakukan seperti itu bayangkan mereka yang baru mahu menapak membina kerjaya sebagai seorang pelakon. Apakah pendapat anda akan isu ini?

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

‘Dengar Muzik TikTok Terus Terjaga Dari Koma’- Babak Drama Indonesia Ini Bikin Netizen Terhibur

Sengaja Gelapkan Warna Kulit Watak Utama, Video Muzik Penyanyi Malaysia Dikritik Hingga Peringkat Dunia


‘Mintalah Pada Allah’ – Respon Guru Ini Selepas Rampas Telefon Pelajar Undang Perdebatan Netizen

Umum mengetahui bahawa telefon pintar antara barang yang dilarang dibawa oleh pelajar ke sekolah. Bagi yang melanggar peraturan sekolah, telefon pintar anda akan dirampas oleh pihak sekolah.

Begitulah yang terjadi kepada adik pengguna Twitter @NurNazuwa dan menerusi perkongsiannya, dia berang dengan respon diberikan oleh guru yang merampas telefon pintar adiknya di sekolah.

Aku keep call cikgu babi ni tau. Tengok cikgu bodoh ni kata apa? pic.twitter.com/NQWtHStfXv

Menerusi perkongsiannya, dia berkongsi tangkap layar perbualan adiknya bersama cikgu itu menggunakan aplikasi WhatsApp milik ibunya. Dapat dilihat bahawa adiknya telah mengakui kesilapannya dan meminta agar dapat mendapatkan telefon pintar miliknya semula.

Akan tetapi, guru itu menggunakan tiket ‘agama’ dalam menjawab permintaan adiknya. Kemudian, ibunya telah mesej guru tersebut dan juga meminta untuk mendapatkan kembali telefon pintar tersebut.

Perkongsian tersebut mendapat perhatian orang ramai dan mengundang pelbagai reaksi netizen. Segelintir netizen berpendapat bahawa hal ini boleh diselesaikan secara baik-baik apabila ibu bapa berjumpa sendiri dengan guru tersebut.

Kinda torn in this matter tbh. I’m always respectful towards teachers tapi memang tak boleh dinafikan sesetengah cikgu sangatlah entitled and a jerk who won’t tolerate no matter how petty the issues are. https://t.co/Vj1fzVjKur

i get the replies that said the students salah mbak phone and the alasan "terbawa" tu is prolly a made up excuse but that still dont give the right for the teacher to tahan her phone sampe camya gilak, ampe juak mok main nama tuhan gitok. heran https://t.co/CHQTtG7Epm

Benda mcm ni kan, kita tak boleh smakan dgn zaman kita. Zaman kita mana ad ws, tele smua. Zaman skg, ramai cikgu suka bg announcement kat tele, ws. Zaman skg dah mls nak bg2 surat yada2. Jdi, isi fone ni kena di review blik. Masih relevan or tak. https://t.co/JktctecshZ

— Riana M (@APPLE_CHEEKSBOM) May 3, 2022

langkah utk mintak semula phone yg dirampas:1. Bagitau mak ayah2. Ceritakan perkara sebenar(ni budak2 jarang lepas. takut kena marah aan)3. Mak ayah pergi sekolah jumpa guru disiplin4. Bincang elok2. bagitau salah dan silap5. insyaAllah dapat semula6. Wajib jujur https://t.co/r83cdkV5Yg

Da salah sendiri lepastu nak melenting ek. Siapa suruh TERbawa pergi sekolah? Cikgu da rampas tu, pergila minta elok elok. Bawa mak ayah datang sekolah. Benda boleh bincang dengan penuh adab nak juga guna cara biadap. Lepastu pertikaikan secara publik. Kau yang bodo, dek. https://t.co/Z5XhrSYOcz

Malah, ada juga netizen mengatakan bahawa membawa telefon pintar ke sekolah merupakan satu kesalahan dan perlulah akur dengan peraturan sekolah. Tidak hanya itu, segelintir netizen juga menegaskan bahawa semua sekolah memiliki prosedur dan perlu dipatuhi.

Akan tetapi, netizen turut terkedu dengan jawapan guru itu yang seperti menggunakan agama dan kurang beradab. Malah, segelintir netizen juga mengatakan bahawa ketika ini telefon bimbit penting untuk kemudahan semua orang termasuk pelajar sekolah seperti mahu menghubungi ibu bapa dan sebagainya.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

‘Hari Raya Yang Menyedihkan’ – Wanita Ini Sedih Baju Raya RM20,000 Rosak Terkena Kuah Sate

Pemilik BMW Dedahkan Pemandu Preve Putar Belit Laporan Polis Demi Dapatkan Pampasan Insurans

‘Rasa Gugur Jantung’ – Lelaki Ini Tergamam Rugi RM30,000 Kena Scam Dengan Syarikat Pembersihan


Minum Air Untuk Hapuskan COVID-19 Adalah Mitos – Dr Amalina

Baru-baru ini tular kenyataan atau petua yang mengatakan meminum air terutamanya air suam dapat mengelakkan seseorang itu daripada dijangkiti virus COVID-19.

Bagaimanapun, kenyataan itu menimbulkan perdebatan dalam kalangan masyarakat terutama mereka yang berada di laman-laman sosial.

Tidak mahu perkara tersebut terus disebarkan, Dr Amalina Bakri melalui satu ciapannya di Twitter menafikan perkara tersebut.

“Ia bukan nasihat (doktor) dan tiada bukti di sebalik syor ini.

“Sila ikuti nasihat daripada Kementerian Kesihatan dan WHO,” katanya.

This is not recommended and there’s no evidence behind this. Please just follow the advice from @KKMPutrajaya and @WHO. Please stop sharing this fake news. Thank you. https://t.co/E7M5zXvWqt

— Dr. Amalina (@DrAmalinaBakri) March 15, 2020

Ciapan itu dibuat Dr Amalina bagi menjawab pertanyaan seorang netizen yang ingin mengetahui kesahihan petua meminum air dapat mengelakkan jangkitan COVID-19.

“Tidak kiralah di mana anda dengar tips ini walaupun di TV nasional, tips ini adalah mitos.

“Tips yang betul adalah jaga kebersihan, basuh tangan, jangan sentuh muka, amalkan batuk/bersin etiquette, duduk rumah dan amalkan social distancing satu meter,” kongsinya di Twitter.

Tidak kiralah di mana anda dengar tips ini walaupun di TV nasional, tips ini adalah mitos. Tips yang betul adalah jaga kebersihan, basuh tangan, jangan sentuh muka, amalkan batuk/bersin etiquette, duduk rumah dan amalkan social distancing 1m. https://t.co/QeqS9YJVQw

— Dr. Amalina (@DrAmalinaBakri) March 20, 2020

Menjelaskan perkara itu dengan lebih lanjut, Dr Amalina berkata suhu sekitar 60 darjah celcius memang boleh menyahaktifkan virus yang berada di luar badan.

“Tapi bila sudah dalam badan kita, minum air panas tidak akan lemahkan virus itu.

“Juga tiada bukti yang menunjukkan asid dalam perut boleh membunuh virus tersebut,” jelasnya.

Kenyataan ringkas dan jelas Dr Amalina mengenai perkara itu sudah pastinya dapat menjelaskan kekeliruan yang timbul dalam kalangan masyarakat sebelum ini.

Ini bukanlah kali pertama Dr Amalina memberikan nasihat kepada netizen-netizen dari Malaysia yang mempunyai kekeliruan mengenai isu kesihatan. Baca perkongsian lain kami mengenai beliau sebelum ini.

Ini Penjelasan Dr. Amalina Tentang Keberkesanan ‘Essential Oil’ Untuk Turunkan Berat Badan

Selepas Twitter, Dr Amalina Kini Lancarkan Laman Sesawang Sendiri Jawab Pertanyaan Netizen

Doktor ‘Ditegur’ Netizen Selepas Persoal Pertanyaan Wartawan Berkenaan Ikan Singgang


8 Lokasi Cantik Di Indonesia Yang Kini Rosak Dan Dicemari Sampah

Keindahan alam di Indonesia memang patut diakui. Indonesia memiliki banyak tempat-tempat cantik dengan pemandangan alam semula jadi yang mempersonakan. Oleh itu tidak hairanlah mengapa Indonesia termasuk di dalam carta 20 best contries in the world.

Salah satu di antara tarikan unik yang ada di Indonesia adalah fenomena Blue Fire yang hanya ada dua sahaja di dunia iaitu di Iceland dan Indonesia. Dan contoh lokasi cantik yang lain adalah 8 lokasi ‘syurga’ tersembunyi seperti yang pernah diterbitkan sebelum ini.

Dalam pada itu di satu portal, Indonesia memberitahu terdapat beberapa tempat cantik yang menjadi tarikan pelancong di negara itu kini tidak lagi seindah dahulu. Paling mengejutkan, majoriti lokasi ini merupakan destinasi popular di Indonesia yang menjadi buruan pelancong dari seluruh dunia. Punca utama kerana sikap pelancong luar dan penduduk tempatan yang tidak bertanggungjawab serta gagal menjaga kebersihan alam sekitar.

Agar anda tidak meletak harapan menggunung bila berkunjung ke sini, inilah realiti keadaan serta suasana tempat berikut:

Kemasyhuran Pantai Kuta di Kepulauan Bali ini tidak perlu diperkenalkan lagi. Kebanyakkan gambar-gambar di internet semuanya memaparkan keindahan Pantai Kuta. Namun, realitinya Pantai Kuta tidaklah seindah seperti yang dibayangkan. Sebaliknya penuh dengan sampah-sarap.

Ini bukan kali pertama jambatan Langsa di Aceh roboh. Peristiwa yang sama pernah berlaku sebelum ini. Jambatan ini hanya mampu menampung 4 ke 5 orang dalam satu masa. Inilah akibat tidak mengendahkan peraturan yang ditetapkan.

Argapura merupakan kawasan pertanian di daerah Majalengka, Jawa Barat. Kawasan dengan pemandangan hijau serta udara yang nyaman ini turut menerima nasib yang sama. Banyak tanaman bawang milik petani di sini rosak kerana dipijak pelancong.

Waduk Selorejo merupakan lokasi alam semula jadi yang cantik serta terkenal dengan keindahan pemandangan di waktu matahari terbit. Terletak di bahagian barat Kabupaten Malang, Jawa Timur, kini Waduk Selorejo dicemari dengan timbunan sampah-sarap.

Salah satu sebab terjadinya kerosakkan di sesuatu tempat adalah sikap pelancong yang gagal mematuhi peraturan yang ditetapkan. Ini adalah salah satu contoh yang berlaku di Candi Borobudur, Jawa Tengah. Candi Borobudur pernah diwartakan sebagai salah satu daripada 7 keajaiban dunia UNESCO.

Gunung Rinjani adalah gunung yang berlokasi di Pulau Lombok, Nusa Tenggara Barat. Merupakan gunung berapi kedua tertinggi di Indonesia dan menjadi lokasi popular di kalangan pendaki kerana keindahan pemandangannya. Namun begitu, inilah nasib terkini di sekitar gunung ini, penuh dengan sampah-sarap.

Taman Nasional Bunakan atau dikenali sebagai taman laut yang menjadi habitat kepada 390 speises terumbu karang. Ia turut tidak terlepas daripada menerima masalah pencemaran laut.

Buat pengetahuan anda, Ranu Kumbolo ini merupakan tempat pelancongan yang popular di daerah Jawa Timur. Tempat ini digambarkan sebagai satu tempat yang masih ‘bersih’ serta memiliki keindahan alam semula jadi yang mempersonakan. Tempat ini dikhabarkan amat sesuai untuk mencari ketenangan dan buat mereka yang mahu lari jauh dari kesibukkan bandar. Namun realitinya, keadaan di Ranu Kumbolo tidaklah seindah khabar.

Jadi, jika anda berkunjung ke Indonesia, mungkin senarai di atas boleh dikeluarkan dari lokasi yang ingin dilawati.


Minum Arak Mahal Milik Tuan Rumah, Perompak Mabuk Tertidur Di Ruang Tamu

Seorang warga emas terkejut apabila mendapati seorang lelaki tidak dikenali tidur di ruang tamu rumahnya di Taman Tanjung, Bahau. Beliau yang berusia 66 tahun pada mulanya menyangka bahawa lelaki tersebut adalah rakan anaknya, tetapi kemudian dia baru sedar bahawa lelaki tersebut adalah pencuri yang tertidur dan tidak sempat untuk melarikan diri.

Sin Kong Men bercakap kepada media bahawa dia menyedari kehadiran lelaki tersebut semasa bangun seawal jam 6 pagi. Lelaki itu terbaring di lantai rumah dan di sebelahnya terdapat beg kertas mengandungi dua bilah pisau, pemutar skru, dua botol minuman keras dan tablet Samsung.

baru nampak dekat facebookada orang pecah masuk rumah, nampak arak mahalminum pastu mabuk terus sampai owner rumah jumpa dia tidor kat lantai LOL pic.twitter.com/IjmzUVQqTn

— Benny Teh (@Benny_TehVerto) January 24, 2023

“Saya melihat dan menyedari barang-barang itu milik saya. Saya mengesyaki dia tertidur selepas minum minuman keras yang disimpan di dalam almari kaca di rumah ini. Kami semua cuba membangunkan dia tetapi gagal,” katanya. “Tidak lama selepas itu, polis tiba dan membangunkan dia sebelum membawanya ke balai polis untuk tindakan lanjut.”

Ketua Polis Daerah Jempol Superintendan Hoo Chang Hook mengesahkah kejadi tersebut dan telah menerima laporan polis berhubung kejadian itu pada Isnin. Siasatan lanjut mendapati lelaki itu telah memanjat pagar tepi rumah dan masuk melalui pintu yang tidak berkunci.

“Ketika memasuki rumah, suspek dipercayai menemui kabinet arak dan minum sehingga mabuk dan tertidur,” kata Hoo. “Tiada rakaman CCTV di tempat kejadian.”

Superintendan menyatakan bahawa suspek berusia 41 tahun telah didakwa atas kesalahan menceroboh, yang boleh dihukum penjara sehingga lima tahun di bawah Seksyen 457 Kanun Keseksaan.


Minum Susu Berlebihan Boleh Buat Mata Jadi Rabun? Ini Jawapan Pakar

Baru-baru ini tular dakwaan bahawa jika minum susu secara berlebihan boleh menyebabkan mata menjadi rabun. Kenyataan ini dibuat oleh seorang ahli agama yang sebelum ini pernah tular dengan kenyataan bahawa seorang lelaki itu dayus jika membenarkan doktor lelaki menjadi bidan kepada isteri.

Kedua mereka yang dipercayai suami isteri ini memetik kitab Ibnu Qayyim al-Jawziyya, di mana ia menyebutkan dalam bab berlebih-lebihan minum susu boleh menyebabkan mata rabun. Kenyataan itu bagaimanapun tidak dipersetujui oleh netizen. Bahkan, ramai warganet yang mempertikaikan ustaz tersebut yang juga mengenakan cermin mata rabun itu.

Terbaharu, seorang pakar perubatan dan juga pemengaruh media sosial Twitter, Khairul Hafidz tampil menjawab dakwaan tersebut. Dalam ciapan yang dibuat sejak semalam, Khairul menjelaskan bahawa beliau tidak jumpa mana-mana kajian ilmiah yang menyatakan bahawa terdapat bukti jika seseorang itu minum susu secara berlebihan matanya akan menjadi rabun.

Haritu issue makan ubat tahan sakit masuk neraka ni minum susu pulak 😪 Makin lama makin merapu la orang tua ni, tolong la banned depa ni. Orang macam ni la buatkan orang rasa islam tu susah 🤬 pic.twitter.com/JsZ38hdlhF

“Mengenai isu minum susu berlebihan penyebab rabun. Oleh kerana individu tersebut mengatakan bahawa dalam perubatan ada mengatakan minum susu berlebihan penyebab rabun, jadi saya membuat carian literature. Kesimpulan saya, saya tak jumpa literature yang nyatakan sedemikian,” katanya dalam ciapan yang dimuat naik di laman Twitter peribadinya.

Khairul juga memetik kajian seperti Osama & Daoud yang membuat kesimpulan bahawa tiada kaitan antara minum air susu dengan penyakit katarak. Manakala kajian sistematik dan analisis meta oleh Bharwani pula menyatakan bahawa pengambilan susu “membantu untuk isu retinopathy of prematurity,” dan dalam satu tulisan panjang oleh Gopinath, beliau menyatakan bahawa pengambilan produk tenusu yang rendah meningkatkan risiko terjadinya ‘age-related macular degeneration’.

“Setakat carian saya, saya tak jumpa lagi mana-mana literature perubatan yang ada kaitan terus (direct cause) minum susu (tidak kira sedikit atau berlebihan) penyebab rabun. Saya minta individu tersebut untuk kongsi artikel perubatan mana yang dia baca yang mengatakan demikian.

Kesimpulan saya, saya tak jumpa literature yang nyatakan sedemikian.

— Khairul Hafidz (@khairul_hafidz) November 28, 2022

“Individu itu juga memetik hadith mengenai isu ini. Untuk hal ini, saya serahkan kepada yang pakar. Mohon pencerahan daripada asatizah untuk menerangkan isu ini.

“Pendek kata, tak usahlah mengelirukan orang ramai dengan fakta perubatan yang tidak betul/tidak tepat, malah mengatakan ada fakta perubatan yang menyokong hujah. Jika ada fakta tersebut, mohon sebut mana sumbernya,” katanya.

Ciapan yang dimuat naik itu mendapat perhatian netizen. Kebanyakan mereka bersetuju dengan beliau dan sebahagian pula mendesak agar pengamal agama tersebut tampil dengan bukti ilmiah bahawa wujud penyakit tersebut.


Minuman Terbaharu McDonald’s Ini Sedang ‘Hit’ Di Malaysia

Oreo cookies & cream pie mendapat sambutan yang hangat selepas diperkenalkan sebelum ini. Terbaharu, McDonald’s tampil dengan dua minuman baharu yang pasti memikat selera anda.

Minuman ‘ice blended’ berperisa coklat dan Oreo itu pastinya satu kombinasi yang ‘awesome’. Selain ice blended, air coklat Oreo turut diperkenalkan dan pastinya peminat Oreo akan teruja dengan berita ini.

Malah, rata-rata netizen yang telah mencubanya telah memberikan reaksi yang positif terhadap minuman tersebut.

Korang patot try ni selain Prosperity Burger yang sedap tu, ada satu lagi yang menarik! I welcome youuuu, Ice Blended Chocolate Oreo! 😍🤤 Serious nikmat sebab ada whipped cream sekali.#mcdonaldsmalaysia #mcdonalds pic.twitter.com/pLWcq3V7oQ

— Fatin Sihan (@fatinsihan) December 7, 2019

aku dengan ini menyokong 💯 bahawa memang ice blended choc oreo McD sangat sedap, boleh kata kalah la Frappucino Starbucks hahaha. https://t.co/6a8ybvPe41 pic.twitter.com/xy4v9F6qzd

— Saul J.Stefano (@muhmd_nor) December 8, 2019

Thanks twitter 😍 ice blended choc oreo mcd is the best ! pic.twitter.com/7jmnhsm0LX

— alif (@alifezooden_) December 10, 2019

Menerusi tinjauan kami, minuman ini dijual pada harga RM12.26 sahaja dan anda boleh dapatkan di kesemua cawangan McCafe di McDonald’s. Lihat gambar sahaja sudah terliur, apa kata kita cuba nanti untuk rasa kesedapan minuman ini.

Adakah anda sudah mencuba Oreo cookies & cream pie dari McDonald’s? Baca review honest  kami tentang pie tersebut.

‘Oreo Cookies & Cream Pie’ Antara Menu Baharu Diperkenalkan McDonald’s Malaysia

Pedas Sangatkah ‘Ayam Goreng Extra Spicy 3X’ McDonald’s Ini?

Menu Popular McShaker Fries Kini Kembali Di McDonald’s Malaysia


Minuman Terbaru Starbucks Ini Sedang ‘Hit’ Sempena Halloween

Bersempena dengan perayaan Halloween yang bakal disambut, Starbucks memperkenalkan dua minuman Halloween yang comel namun ‘menyeramkan’ iaitu Vampire Frappuccino dan Monster Cappuccino.

Menariknya, kedua-dua minuman sejuk ini mempunyai keistimewaannya yang tersendiri. Vampire Frappucino dibuat dengan asas strawberi berwarna merah jambu, sirap strawberi diletakkan untuk menampakkan ianya seperti darah dan dihiasi dengan krim membentuk seperti awan dan diserikan lagi dengan coklat mini berbentuk kelawar.

Monster Cappuccino pula merupakan cappucino yang dihiasi dengan wajah seperti tengkorak yang dibuat dengan coklat diukir diatas ais berbuih.

Selain daripada minuman seram yang diperkenalkan, terdapat juga menu lain yang berunsurkan Halloween iaitu cupcake, tart dan macaron. Namun, kedua-dua minuman edisi terhad ini hanya boleh dibeli di Starbucks Korea Selatan.

Jika anda ingin merasai sendiri minuman dan makanan yang kelihatan seram ini, anda perlu terbang ke Korea Selatan dalam masa terdekat.

Happy Halloween 🎃 All Treat No Trick! ⠀⠀⠀⠀⠀⠀⠀⠀⠀⠀⠀⠀⠀⠀⠀⠀⠀ 🧛🏻♀🧛🏻♂스타벅스의 첫 번 째 할로윈에 달콤살벌한 그들이 찾아와요🧟♀🧟♂ ⠀⠀⠀⠀⠀⠀⠀⠀⠀⠀⠀⠀⠀⠀⠀⠀⠀ ✔10월 18일부터 할로윈을 즐겨보아요 😈 #몬스터카푸치노 #뱀파이어프라푸치노 #할로윈펌킨타르트 #할로윈크런치컵케이크 #TrickOrTreat매장 #스타벅스할로윈 #ComingSoon #HappyHalloween #AllTreatNoTrick #스타벅스 #스타벅스그램 #starbucks #StarbucksKorea

A post shared by  스타벅스커피 코리아 (@starbuckskorea) on Oct 15, 2018 at 11:00pm PDT